Bulan Februari – Black History Month

Warga berkulit hitam merangkumi salah satu etnik terbesar yang tinggal di Amerika dan kebanyakan mereka menetap di bandar-bandar besar termasuk New York dan Chicago. Mereka  asalnya dibawa dari benua Afrika ke Dunia Baru di rantau Amerika sebagai hamba. Banyak hak mereka dikekang dahulu seperti hak sosial, ekonomi dan politik. Kini golongan ini diiktiraf sebagai sebahagian warga Amerika dan turut berbakti dalam membangunkan negara dominan ini.

Banyak jasa disumbangkan oleh orang berkulit hitam namun tidak selalu ditekankan dan disebut dalam pelajaran sejarah di sekolah-sekolah. Jasa mereka juga jarang diketengahkan dan banyak terkubur begitu sahaja. Ini membuatkan aktivis dan sejarahwan Carter G. Woodson untuk memulakan gerakan yang dinamakan “Negro History Week” pada tahun 1926.

Beliau jugalah tokoh yang memulakan pertubuhan kajian sejarah dan kehidupan orang berkulit hitam (Association for Study of Negro Life and History). Minggu kedua Februari dipilih untuk meraikan “Negro History Week’ yang secara kebetulan jatuh pada hari ulang tahun kelahiran tokoh Abraham Lincoln dan Frederick Douglass. Presiden Abraham Lincoln adalah tokoh terpenting dalam sejarah orang berkulit hitam kerana mengisytiharkan kebebasan etnik ini daripada belenggu perhambaan pada tahun 1863.

Frederick Douglass pula merupakan tokoh berkulit hitam yang dahulunya juga merupakan seorang hamba kemudian bangkit mengetuai gerakan anti-perhambaan secara terbuka di kota besar seperti Massachusets dan New York. Persatuan ini sekarang dikenali sebagai “Association for Study of African American Life and History” atau ASALH.

Banyak komuniti, sekolah dan kampus universiti mula menubuhkan kelab sejarah tanda sokongan gerakan yang dicetuskan oleh Woodson.  Datuk bandar dari beberapa bandar besar juga mula meraikannya secara tahunan. Pada akhir tahun 1960an, identiti orang berkulit hitam makin dihormati dan dikenali ramai dan akhirnya sambutan ini disambung sehingga sebulan dan bertukar daripada “Negro History Week” kepada “Black History Month”. Sambutannya yang pertama dirasmikan oleh presiden Amerika yang ke 38 iaitu Gerald Ford pada tahun 1976. Dalam ucapan beliau, sambutan ini adalah peluang untuk warga Amerika melihat kembali jasa-jasa mereka kepada setiap sudut pembangunan Amerika yang sering dilupakan.

Sambutan ini diraikan secara besar-besaran bukan sahaja di Amerika, malah di negara lain seperti United Kingdom dan Canada yang menempatkan populasi besar etnik ini. Antara tokoh berkulit hitam ikonik ialah Martin Luther King yang mula mencetuskan kesamarataan hak asasi orang awam kepada semua bangsa di Amerika tanpa sebarang diskriminasi.

Beliau telah melalui pelbagai keperitan demi mendapatkan hak sama rata buat orang berkulit hitam. Beliau jugalah orang yang berperanan mengetuai “Montgomery Bus Boycott” iaitu boikot yang dijalankan untuk membantah undang-undang tidak masuk akal yang memaksa orang berkulit hitam untuk mengutamakan tempat duduk bas kepada orang berkulit putih.

Walaupun perkara ini nampak kecil, tetapi boikot ini berlarutan selama 382 hari sehingga terjadinya diskriminasi yang semakin ketara kepada komuniti orang berkulit hitam di Montgomery, Alabama ketika itu. Selepas beberapa kali naik turun mahkamah dengan kerugian yang banyak, barulah undang-undang tersebut dimansuhkan daripada bandar tersebut.

Ungkapan popularnya “I Had A Dream”, diucapkan pada akhir kempen Birmingham pada tahun 1963  mencetuskan kesedaran kepada segenap warga Amerika bahawa semua manusia dilahirkan sama tanpa mengira warna kulit. Dengan bersaksikan lebih 200,000 di tugu peringatan Abraham Lincoln, beliau juga meletakkan harapan bahawa pada suatu hari semua bangsa boleh bersaudara.

Seorang lagi tokoh berkulit hitam yang paling berpengaruh tentunya Barack Obama. Tiada siapa pernah menyangka yang Amerika akan berada di bawah pemerintahan individu daripada etnik ini. Beliau mengambil alih pentadbiran di White House dan mencetus banyak perubahan yang belum dicapai sepanjang sejarah pertubuhan Amerika. Beliau merupakan contoh terbaik akan kebolehan orang berkulit hitam untuk menjadi pemimpin yang dikenali di seluruh dunia.

Sumbangannya banyak dalam banyak bidang termasuk memberi sokongan penuh dengan menyumbang dana kepada sains dan teknologi,  mengurangkan kadar pengangguran yang tinggi, serta menawarkan insurans kesihatan yang mampu dimiliki orang ramai. Beliau juga menjadi penerima Anugerah Nobel Keamanan pada tahun 2009 atas corak kepimpinannya yang berjaya mengeratkan hubungan diplomatik sesama negara serta kerjasama sesama manusia. Beliau merupakan presiden Amerika keempat yang berjaya meraih anugerah terhormat ini.

Selain mengingati tokoh-tokoh ternama berkulit hitam, Black History Month juga disambut dengan cara menghayati adat dan budaya etnik ini. Antaranya ialah dengan menyelami gaya pemikiran mereka melalui karya kesusasteraan dan lagu-lagu, serta menjadi sukarelawan kepada organisasi yang membela orang berkulit hitam seperti Black Lives Matter dan Black Girls Code. Setiap negara yang menyambut mengadakan tema tahunan bagi meraikan bulan ini. Seperti di Amerika, mereka memilih tema “African Americans In Times of War” bagi mengenang jasa askar berkulit hitam manakala kerajaan Kanada menggunakan tema “Black Canadian Women: Stories of Strength, Courage and Vision” sebagai tanda penghargaan kepada wanita-wanita berkulit hitam.

Kita pun pasti sebati dengan isu persefahaman antara etnik lebih-lebih lagi apabila tinggal di negara yang berbilang kaum ini. Kesedaran ini harus dipupuk sejak kecil lagi agar rakyat Malaysia dapat menjadi bangsa yang bersatu padu. Perbezaan antara kaumlah yang membuatkan negara ini bervariasi dan menjadi ‘trademark’ di mata dunia. Raikanlah perbezaan ini dengan menyelami dan menghormati budaya masing-masing agar keharmonian dapat dicapai.

SUMBER RUJUKAN

Historu.com (2010) Black History Month http://www.history.com/topics/black-history/black-history-month

Julia Zorthian (2016) This Is How February Became Black History Month. Time.com http://time.com/4197928/history-black-history-month/

Katie Dupere (2017) 7 ways to celebrate black lives and excellence during Black History Month. Mashable https://mashable.com/2017/02/04/black-history-month-ways-to-celebrate/

Biography.com (2018) Martin Luther King Jr. Biography.  https://www.biography.com/people/martin-luther-king-jr-9365086


Fosil Burung Dinosaur Terbesar Dijumpai Di Scotland

Isle of Skye, Scotland mungkin lebih dikenali sebagai destinasi ekopelancongan menarik di Britain. Tetapi lebih 170 juta tahun lalu, ia juga merupakan habitat kepada dinosaur terbang terbesar di dunia era Jurassic, Pterosaur/Pterodactyl.

Ini berdasarkan penemuan fosil Pterosaur dalam keadaan hampir sempurna yang dibuat oleh sekumpulan pengkaji paleontologi Scotland pada 2017. Selepas ia menjalani kerja-kerja pemuliharaan, ia diperkenalkan sebagai bahan pameran terbaru Muzium Negara Scotland baru-baru ini.

Tetapi apa yang mengejutkan para saintis ialah saiz sebenar haiwan tersebut. Profesor Steve Brusatte dari Universiti Edinburgh menyatakan dalam kajian sebelumnya, saiz sayap Pterosaur dianggarkan antara 1.6 hingga 1.8 meter. Tetapi mengikut saiz fosil yang ditemui, Pterosaur berupaya mencapai saiz 2.5 meter. Ini menunjukkan evolusi dinosaur berkenaan jauh lebih awal daripada tempoh 25 juta tahun kemudian – sekitar era Cretaceous.

Penemuan terbaru ini turut mengundang persoalan tentang kaitan burung dengan pertambahan saiz Pterosaur. Mengikut teori komuniti paleontologi, pertambahan saiz dinosaur itu didorong oleh persaingan dengan burung. Tetapi menurut Prof Brusatte, burung pada ketika itu sedang berevolusi daripada dinosaur pada masa sama pterosaur wujud. Bagaimanapun, beliau juga tidak menolak persaingan mencari makanan turut mendorong ia mencapai saiz sedemikian.

Spesies Pterosaur ini diberi nama Gaelic Scotland iaitu Dearc sgiathanach. Nama tersebut bermaksud reptilia terbang dan reptilia dari Isle of Skye. Apa yang lebih memeranjatkan komuniti paleontologi ialah ia berada dalam keadaan hampir sempurna – lebih tepat 70%. Sebelum ini, fosil Pterosaur terpelihara dalam formasi batu terpilih seperti ditemui di Brazil dan China.

Imbasan CT yang dibuat Universiti Edinburgh kepada fosil Dearc mendapati ia mempunyai lobus optik yang besar. Ini menunjukkan haiwan ini mempunyai daya penglihatan yang baik. Selain itu, Dearc juga mempunyai tulang-tulang kosong dan dinding-dinding tulang yang nipis pada bahagian sayap.

Dari satu segi, dua ciri ini membolehkan ia terbang di angkasaraya. Tetapi pada masa sama, ia menjadikan bahagian tersebut rapuh dan tidak sesuai untuk proses pemfosilan yang berlaku selama jutaan tahun. Tetapi menerusi penemuan Dearc, ia masih dalam keadaan baik termasuk gigi tajam yang digunakan untuk menyambar ikan dalam air.

Imbasan sama turut menunjukkan Dearc berusia muda semasa ia mati dan mengalami proses pemfosilan. Disebabkan usia mudanya, Brusatte tidak menolak saiz sebenar Dearc boleh mencecah tiga meter sekiranya ia Pterosaur dewasa.

Pterosaur merupakan haiwan vertebrata pertama yang mempunyai keupayaan untuk terbang. Terbang di sini bukan sekadar melompat atau meluncur tetapi menggerakkan sayapnya bagi membolehkan ia bergelar raja di angkasa. Ia berevolusi kepada puluhan spesies dengan ada yang mencecah saiz sebesar jet pejuang F-16 dan ada juga sekecil burung layang-layang.

Pterosaur wujud pada era Mesozoik yang turut dikenali sebagai era reptilia dan dinosaur. Ia sudah wujud seawal Zaman Triasik atau 230 juta tahun yang lalu. Menjelang akhir zaman Cretaceous, ia pupus bersama dinosaur-dinosaur lain akibat hentaman asteroid yang berlaku pada musim bunga 66 juta tahun lalu. Difahamkan semasa peristiwa itu berlaku, saiz Pterosaur dikatakan sama seperti jet pejuang F-16.

Fosil Dearc ditemui oleh seorang pelajar PhD bernama Amelia Penny semasa menjalankan kerja-kerja lapangan di Rubha nam Brathairean (Brother’s Point), Semenanjung Trotternish pada 2017. Sebaik mendapati ia merupakan fosil Pterosaur, mereka berusaha keras mengeluarkannya tetapi terpaksa bersabar dengan keadaan air pasang surut di kawasan berkenaan. Kerja-kerja mengeluarkan fosil berjaya dilakukan menjelang tengah malam.

Ini bukan kali pertama Britain menemui fosil Pterosaur. Kali pertama fosil dinosaur ini dijumpai ialah pada 1828 oleh pemburu fosil Mary Anning. Semasa menemui fosil Pterosaur buat kali pertama, beliau menggelarnya sebagai naga terbang.

RUJUKAN

Ferguson, B. (2022, 22 Februari). World’s biggest Jurassic-era pterodactyl discovered on Isle of Skye. The Scotsman.

Chadwick, J. (2022, 22 Februari). Dino-mite find! 170 million-year-old Jurassic pterosaur fossil unearthed on the Isle of Skye with a wingspan of more than 8ft is confirmed to be the largest in the WORLD. Daily Mail.

Davis, N. (2022, 22 Februari). Remains of ‘world’s largest Jurassic pterosaur’ recovered in Scotland. The Guardian.

Sumber gambar: Natalia Jagielska


Rose Hall – Rumah Paling Berhantu Di Jamaica

One time I was down to Jamaica to a place called Rose Hall Plantation
…A lady named Annie Palmer who lived in that great house there
…Well they tell a lot of tales about Annie
They say she had three husbands one at a time I guess
…On the Island of Jamaica quite a long long time ago
At Rose Hall Plantation where the ocean breezes blow
Lived a girl named Annie Palmer the mistress of the place
And the slaves all lived in fear to see a frown on Annie’s face
Where’s your husband Annie where’s number two and three
Are they sleeping neath the palms beside the Caribbean Sea
At night I hear you ridin’ and I hear your lovers call
And still can feel your presence round the great house at Rose Hall hmm

(The Ballad of Annie Palmer – Johnny Cash)

Pautan lagu:

Sesiapa yang mendengar lagu di atas pasti sedar ia sebenarnya merujuk kepada Ladang/Rumah Besar Rose Hall di Montego Bay, Jamaica. Rumah ini dilabel sebagai kediaman paling berhantu di hemisfera barat dan ia mempunyai sejarahnya yang tersendiri.

Rose Hall dibina pada 1770-an dan mempunyai pengaruh seni bina Georgian pada reka bentuknya. Ia diwarisi oleh John Palmer daripada datuk saudaranya yang turut bertanggungjawab menjadikan ladang tersebut sebagai ladang tebu. Rose Hall merupakan antara ladang terbesar di Jamaica dan pada satu ketika mempunyai 2,000 orang ha.m.ba sebagai buruh ladang berkenaan.

Sejarah berhantu Rose Hall bermula apabila Annie Patterson tiba di Jamaica sebagai isteri Palmer pada akhir abad ke-18. Annie menjadi yatim piatu pada usia enam tahun dan dibesarkan oleh penjaganya di Haiti. Semasa di bawah penjagaan merekalah, dia dikatakan mempelajari si.h.ir terutama voodoo.

Tidak diketahui bagaimana Annie berkahwin dengan Palmer sama ada jatuh hati biasa atau termakan permainan sihirnya. Yang pasti, dia dilayan dengan buruk termasuk dide.ra oleh suaminya itu. Ini mendorong Annie berteduh kasih dengan beberapa orang sa.ha.ya lelaki selepas tidak dihiraukan oleh Palmer.

Perkahwinan mereka semakin berkecamuk lebih-lebih lagi selepas dia menemui isterinya sedang enak mengadakan hubungan se.ks dengan salah seorang ha.m.ba lelakinya. Ia dianggap penamat kepada Palmer kerana dia kemudiannya ma.ti disyaki dira.c.un oleh Annie selepas tidak tahan dide.ranya. Sejak itu, Rose Hall diwarisi oleh Annie dan itu digunakan untuk meneruskan kehidupan liarnya bersama beberapa ha.m.ba lelaki kegemarannya.

Untuk mengelak perkara tersebut daripada menjadi buah mulut orang ramai, dia berkahwin lagi sebanyak dua kali. Tetapi seperti Palmer, kedua-dua suaminya itu ma.ti dalam keadaan mencurigakan berkemungkinan daripada ra.c.un sama yang digunakan untuk membu.n.uh suami pertamanya itu. Wujud khabar angin kedua-dua suami Annie itu ditanam di bawah tiga pohon palma berhadapan hotel kondominium mewah berhampiran Rose Hall.

Semasa Rose Hall diuruskannya, bukan sedikit orang yang melaporkan keke.ja.mannya terhadap ha.m.ba-ha.m.ba yang bekerja di situ termasuk kekasih-kekasih gelapnya. Jika Annie sudah bosan dengan mereka, maka hukuman yang menanti sama ada sumpahan si.h.ir atau hukuman ma.ti.

Salah seorang kekasihnya ialah seorang ha.m.ba bernama Takoo. Terdapat beberapa versi bagaimana dia membu.nu.h Annie. Mengikut satu versi, Takoo menggunakan si.h.ir untuk menyingkirkannya sebelum Annie melakukan perkara serupa terhadapnya.

Dalam satu versi yang lain, tuannya menggunakan si.h.ir untuk membu.nu.h seorang ha.m.ba yang ada hubungan kekeluargaan dengan Takoo. Berang dengan tindakan Annie, dia menggunakan si.hi.r untuk melemahkan kekasihnya itu sebelum mence.k.iknya sehingga mati di salah satu bilik tidur di Rose Hall. Ma.ya.t Annie kemudiannya diletakkan dalam sebuah keranda batu dan ditanda dengan tanda salib bagi memastikan rohnya tidak menghantui Rose Hall.

Pembu.nu.han Annie berlaku serentak dengan pemberontakan ha.m.ba di Jamaica pada 1831. Selepas pemberontakan tersebut berakhir, Rose Hall dibiarkan terbiar selama lebih seabad sebelum dibeli dan dipulihkan semula oleh bekas Ratu Cantik Amerika Syarikat, Michele Rollins dan suaminya, John pada 1960.

Tetapi berdasarkan penyelidikan sejarawan, langsung tidak wujud individu bernama Annie Palmer. Memang benar Palmer berkahwin tetapi isterinya bukan Annie tetapi Rosa Palmer. Kesemua cerita tentang Rose Hall dan Annie disebut dalam sebuah buku yang dikarang Herbert de Lisser. Ia dibuat sebagai mengejek khabar angin yang menyelubungi Rose Hall termasuk dakwaan bahawa ia berhantu.

Walaupun legenda Annie Palmer sudah dibuktikan sebagai satu penipuan, masih ramai yang mengunjungi Rose Hall sehingga hari ini terima kasih kepada legenda berkenaan. Malah, ada mendakwa fenomena paranormal terus wujud di situ sekaligus menunjukkan pengaruh mistik yang menyelubungi Rose Hall tidak akan hilang.


Poligami Dalam Biologi Prasejarah

Setiap perkara di Bumi ini mengharungi evolusi, terutamanya kebudayaan yang pejam celik sudah berubah. Dimana 20-30 tahun lepas komputer ialah perkakas kehendak – sekarang sudah menjadi keperluan terdesak. Dan dunia dilihat diubah dengan kedatangan komputer. Begitulah acuan dalam ekosistem kehidupan, bahawasanya arus ditentukan masyarakat berdasarkan keperluan semasa. Rencana sebelum ini menceritakan tentang suatu evolusi dalam kebudayaan manusia berkaitan perkahwinan.

Agama Menyebabkan Ketidaksamarataan Wanita?:

Selama ini darjat wanita dianggap rendah akibat perkahwinan, kerana ditentukan agama. Rencana tersebut menjelaskan sebaliknya, bahawa sebelum datangnya Judaisme (agama Nabi Musa as) pun darjat wanita telah direndahkan sebaik sahaja lahir pun. Memandangkan yang lepas menceritakan tentang perkahwinan satu, kali ini wajarlah topik dikembangkan kepada poligami pula – kerana manusia prasejarah pun mengamalkannya.

Pertama sekali poligami merupakan binaan sosial yang sangat sesuai diamalkan dalam pelbagai situasi. Selain daripada faktor zuriat, demografi juga memainkan peranan. Pemahaman tentang perkadaran jantina perlu diteliti semula. Lelaki dan wanita secara populasi tidak begitu jauh pun. Malah lelaki lebih ramai berbanding perempuan pada tahun 2015 (102:100). Dalam setiap 1,000 orang di dunia ini, 504 ialah lelaki. Dan bagi setiap 100 budak perempuan, 107 ialah budak lelaki.

Namun kaum lelaki mempunyai risiko meninggal dunia lebih tinggi, berdasarkan konteks moden. Bayangkan pula konteks masa dahulu dimana lelaki perlu sentiasa menyertai peperangan dan bergaul dengan orang keramaian angkara kerja dalam situasi barangkali tidak bersih tanpa sebarang imuniti. Apabila lelaki berkurangan, maka perempuan mempunyai dua pilihan: (1) tidak berkahwin atau (2) berkongsi suami.

Sama ada bersetuju atau tidak, itu persoalan lain. Inilah dikatakan binaan sosial, yang disedari manusia prasejarah. Berlawanan dengan poligami pula ialah poliandri dimana seorang wanita mempunyai lebih daripada seorang suami. Di Himalaya, poliandri ialah langkah terbaik untuk menjaga status tanah. Apabila semua abang-adik berkahwin dengan seorang perempuan, status tanah mudah ditentukan (bahawa akan diwarisi cucu pemilik tidak kira benih siapa pun). Jika seorang anak itu kahwin dengan orang lain, ternyata tanah perlu dibahagikan.

Dan rekabentuk poli yang lebih dahsyat sekali ialah perkahwiman kumpulan dimana sekurang-kurangnya lelaki dan perempuan dalam pasangan dua (atau lebih) berkahwin sesama sendiri. Misalnya John, James dan Jerry berkahwin dengan Marla, Martha dan Marilyn. Keenam-enam orang ini berkongsi masing-masing sebagai pasangan, kewangan, anak dan tanggungjawab rumah.

Berdasarkan rencana yang dipautkan, poliandri dan poli-kumpulan ialah cetusan tidak begitu relevan dengan prasejarah. Kerana lelaki yang berusaha demi perut anak isteri takkan mungkin berkongsi benih dengan orang lain. Jadi poligami yang merupakan cetusan bagaikan abadi ini wujud di luar lingkaran agama-agama Ibrahim pun. Sepertimana di Afrika sendiri, poligami diamalkan tanpa kecenderungan Islam dan Kristian apatah lagi Judaisme.

Pada tahun 2010, Presiden Jacob Zouma berpakaian kulit harimau bintang menari bersama isterinya yang kelima. Dua tahun kemudian, beliau berkahwin lagi.

Raja Mswati III pula mempunyai 15 orang isteri dan rambutnya masih belum putih pun. Jadi jujurnya, tiada siapa tahu tentang asal-usulnya melainkan klu-klu yang jelas. Poligami kerap diamalkan bagi tempat-tempat dimana jangka hayat bayi rendah (Vallely, 2010). Apabila wujud risiko hayat, sebuah keluarga memerlukan seorang (atau lebih) lagi ibu.

Zaman pep3r4ngan juga memainkan peranan seperti yang dikatakan. Peringkat sosial memerlukan perempuan untuk berkongsi suami, manakala landasan ketenteraan lagi politik pula merapatkan lagi silaturahim antara empayar/kerajaan melalui perkahwinan. Dengan perkahwinan poligami, sebuah kedaulatan lebih mudah dipelihara. Bagi sesetengah masyarakat, simbol sebuah status tidak terletak pada sekadar kewangan semata-mata – sebaliknya berapa ramai isteri seseorang itu ada. Keluarga besar ialah suatu kejayaan.

Penjelasan ini baru sekadar menyentuh tentang poligami sejarah – belum lagi menyentuh tentang prasejarah. Amalan berpoligami yang berterusaan selama 10,000 tahun telah meninggalkan kesan dalam genom manusia (Callaway, 2008). Sebelum itu pun ialah zaman apabila “semua perempuan berkongsi segelintir lelaki” (Le Page & Bhattacharya, 2003). Warisan kromosom Y berlaku kerana bapa. Ibu pula mewariskan anak DNA mitokondria. Maka apabila kajian menemui ketidaksekataan antara kromosom Y dan DNA mitokondria, perkaranya jelas – poligami diamalkan dulu.

Pakar antropologi Lewis Morgan pernah membuat kajian yang diterbitkan dalam buku Ancient Society. Morgan membentangkan dengan kemas dapatannya mengenai masyarakat Iroquois yang hidup secara nomad di Benua Amerika.

Masyarakat ini mempunyai unit-unit keluarga besar dalam hubungan poligami tetapi berlakunya kesamarataan antara lelaki dan perempuan (Morgan, 1877). Data dibuat Morgan kemudian digunakan Friedrich Engels dalam buku The Origin of Family, Private Property and the State, yang mana masyarakat prasejarah dikhabarkan hidup dalam rekabentuk komunisme prasejarah.

Namun sudah pastinya Friedrich tidak menyebut langsung tentang kesamarataan sosial dinikmati Iroquois. Namun masyarakat ini tidak hidup secara samarata dan poligami kerana kesedaran sosial, tetapi angkara keperluan. Apabila lelaki keluar memburu, perempuan pula perlu mengumpulkan akar kayu dan buah-buahan sambil menjaga anak. Jadi poligami bantu membina rangkaian kekeluargaan meluas, kerana semua orang bertanggungjawab untuk menjaga anak yang menjaminkan masa depan.

Amalan memburu menyuntik semarak api kesamarataan, dimana tiadanya seorang raja berkuasa secara feudal sambil melahap rakyat yang membanting tulang. Jika kepenatan kerja hari ini pun mengganggu imbangan hormon wanita sampai rendah sy4hw4t, apatah lagi zaman dahulu. Namun terdapat juga kajian yang menafikan hujah ini, kerana wanita didapati secara semulajadi dilahirkan untuk berhubung seramai-ramainya.

Secara biologi, lelaki yang mencapai kemuncak akan mengalami suatu tempoh dimana r4ngs4ngan sy4hw4t mustahil dibuat. Setelah pulih, tindakbalas pula didapati lebih rendah. Namun perempuan tidak mempunyai tempoh ini langsung. Kaum ini secara biologi boleh berkemuncak pada bila-bila masa dan sekerap mana pun sekali. Dan menongkah jauh ke lembaran prasejarah, bunyi b3r4hi yang dibuat perempuan pun disebut Christopher Ryan dan Cacilda Jetha dalam buku ilmiah mereka “S3x at Dawn: How We M4t3, Why We Stray and What It Means For Modern Relationships” sebagai panggilan prasejarah.

Kedatangan agama dan pembangunan sosial telah menerapkan unsur aib yang perlu dijaga, dimana panggilan prasejarah sudah tidak lagi relevan (malah dianggap sebagai dosa).

RUJUKAN:

Callaway, E. (2008, September 26). Polygamy left its mark on the human genome. Retrieved from https://www.newscientist.com/article/dn14817-polygamy-left-its-mark-on-the-human-genome/

Le Page, M. & Bhattacharya, S. (2003, September 6). A few prehistoric men had all the children. Retrieved from https://www.newscientist.com/article/mg17924111-900-a-few-prehistoric-men-had-all-the-children/

Morgan, L.H. (1877). Ancient Society.

Vallely, P. (2010, January 6). The Big Question: What’s the history of polygamy, and how serious a problem is it in Africa? Retrieved from https://www.independent.co.uk/news/world/africa/the-big-question-whats-the-history-of-polygamy-and-how-serious-a-problem-is-it-in-africa-1858858.html


Mehter, Uthmaniyah Dan Ultras Malaya

# Harimau Malaya

# Kami Selalu ada

# Walau di mana berada

# Kami Di sini

# Terus menjadi

# Ekor Harimau Sejati

Begitulah bait-bait kata yang disorak kencang para komrad Ultras Malaya. Kegamatan suara mereka terus diadun padu tanpa lelah dengan teriakan-teriakan pemberontakan sehinggalah ke akhirnya. Anak tekak pemuda-pemuda Malaysia ini seakan ditempa daripada besi padu yang tahan uji menghadapi keretakan peti suaranya. Gendang-gendang yang diangkut terus dihentam rakus sehingga menggegarkan jantung-jantung manusia. Maka berguruhlah stadium itu dengan ngauman mereka yang sedang lapar kepada kemenangan. Tidak jemu menyuapkan ubat kuat ke dalam mulut para pejuang yang sedang bertempur di tengah padang. Menyinar-nyinar belang berwarna hitam berselang kuning yang meratai sudut lekuk stadium tersebut, seakan sosok seekor harimau berteleku garang menunggu jatahnya. Terus berkibar di udara berulang-alik ke kiri lalu ke kanan oleh beberapa cebisan Jalur Gemilang disamping bendera rasmi mereka, yang kelihatannya seakan The Rising Sun, bendera rasmi bagi Empayar Jepun, namun ditukar belang merah putihnya kepada belang hitam kuning. Mereka mengaum dan terus mengaum tanpa henti.

Demikianlah sedikit sebanyak berkenaan pemain nombor 12 pasukan Malaysia, Ultras Malaya yang ditubuhkan secara rasminya pada tahun 2007. Berpandukan falsafah akarnya iaitu “Selamanya Harimau Malaya” dan “Until The Last Rebel”, perkumpulan penyokong fanatik sukarela ini terus istiqamah dalam kesetiaannya melonjakkan moral skuad bola sepak negara, Harimau Malaya. Biarlah hanya kekecewaan  yang dipersembahkan para pemain negara, Ultras Malaya yang mencecah puluh ribuan peserta dari setiap pelusuk negeri bersekutu di Malaysia ini tetap setia berpanas berhujan. Sejauh manapun medan pertempuran yang perlu diredah Sang Belang, nescaya ekornya sama sekali tak akan terpisah dari jasad. Bukankah SuperMokh pernah mengungkapkan kata-kata keramatnya, “jika kamu malu untuk setia dengan bendera negaramu, sebaiknya kamu carilah bendera lain untuk kau setia.”

Namun begitu, pengkhususan tugas bagi aspek moral dan propaganda bukanlah sesuatu yang langka di dunia ini. Sejarah telah merakamkan bahawa Empayar Uthmaniah yang menjangkau dua pertiga dunia kekuasaannya tatkala itu pernah mempunyai sebuah pancaragam tentera bertaraf elit yang masyhur disebut Mehter. Mehter yang diertikan sebagai “superior” dikatakan telah wujud semenjak kurun ke 8 Masihi berdasarkan beberapa catatan yang dijumpai di dalam inskripsi Orkhun Turki. Bahkan di dalam Kasgarli Mahmud Divan-I Lugat-It Turk yang telah disusun pada kurun ke 11 Masihi, ada mencatatkan bahawa sebuah pancaragam telah memberikan persembahan di hadapan seorang Khan. Berdasarkan deskripsi pakaian yang telah tertulis di dalam catatan tersebut, ternyatalah Mehter yang telah dirakamkan persembahannya.

Mehter juga disebut sebagai Pancaragam Janissari, berdasarkan penyertaan sekalian ahli pancaragam tersebut adalah semestinya daripada Janissari, sebuah komando elit bagi tentera empayar Utsmaniah. Inilah juga alasan yang mematikan pancaragam bersejarah tatkala Janissari dimansuhkan keberadaannya. Kegilaan Sultan menyirup taufan modenisasi dan pembaratan telah menyebabkan warisan kebanggaan sesebuah tamadun dilenyapkan. Padah sahajalah yang menanti bangsa apabila anak cucu yang dilahirkan nanti memandang hina darah keturunan yang mengalir dalam dirinya.

Dikatakan bahawa Mehter telah dirasmikan peranannya sebagai sebuah pancaragam kebangsaan yang berautoriti tatkala penguasa Empayar Saljuk, Sultan Alauddin Keykubat III telah menghadiahkan kepada sultan empayar Uthmaniah yang pertama, Osman Ghazi, sebuah Tabl (drum) kebesaran negaranya sebagai perlambangan kedaulatan kerajaan baru itu. Drum itu dikatakan bernama Tabl Usman (drum Uthmaniah). Turut diberikan sancak ataupun bendera yang berperanan sebagai panji-panji kebesaran sesebuah negara. Sejak saat itu, Mehter mula mempersembahkan pertunjukan pertamanya di hadapan Sultan Osman Ghazi di dalam sebuah masjid kecil yang bertempat di daerah Sogut, sebuah wilayah di dalam Kota Bilecik yang menjadi ibu kota Empayar Uthmaniah ketika itu.

Mereka menyanyikan beberapa gubahan lagu sambil memalukan gendang mengikut tertibnya ataupun digelar dengan Memalu Nevbet. Berdasarkan maklumat yang diperolehi dari laman sesawang rasmi Mehter, Mehter i Hakkani (Mehter yang dimiliki oleh Sultan Uthmaniah) dikatakan Memalu Nevbet lima kali sehari yang berjadualkan sebelum masuknya waktu solat fardu. Mungkin tradisi ini telah mempengaruhi masyarakat muslim di Kepulauan Nusantara yang memalu tabuh atau gendang setiap kali sebelum azan berkumandang.   Tradisi memalu tabuh dan gendang besar masih lagi diamalkan oleh kebanyakan masjid di Indonesia hari ini namun semakin lenyap di negara kita. Hanya dijadikan hiasan menunggu reput.

Peranan Mehter benar-benar berkesan buat sekalian perajurit Usmaniah yang bertempur di barisan hadapan. Kepentingan keberadaan mereka pada setiap pertempuran dirakamkan oleh sejarah berdasarkan catatan Evliye Celebi, seorang pengembara berbangsa Turki yang hidup ketika kegemilangan Empayar Usmaniah. Beliau pernah menceritakan dilema yang dihadapi Sultan Murad IV tatkala memikirkan kepentingan diantara Mehter atau para arkitek negaranya yang perlu didahulukan di dalam armada tenteranya. Kebuntuan Sang Sultan menyebabkan baginda  memanggil kedua-dua golongan tersebut untuk menyelesaikan permasalahan ini. Tatkala kesemuanya sudah pun masuk menghadap, maka ketua bagi sekumpulan arkitek negara mula menyampaikan ucapannya,

“Tuanku! Mehter adalah pedagang yang tidak bertuan (kerana Mehter adalah pancaragam muzik yang bebas berkarya mengikut kreativiti sendiri). Mereka hanyalah mereka-reka kesenian Cemshid. Sementelah kami sudah membina istana yang megah, masjid Sultan dan pelbagai jambatan demi Tuanku. Keberadaan kami adalah sebuah keperluan dalam sebuah ketumbukan tentera dan kami mempunyai tugas tersendiri dalam perajurit kaum Muslimin. Semestinya kamilah yang lebih diperlukan daripada Mehter.”

Selepas itu, kepala Mehter mula melontarkan argumennya,

“Tuanku! Ke mana pun tempat keberangkatan Tuanku, samada semata-mata untuk tujuan persahabatan antara dua negara, ataupun urusan empayar kenegaraan yang gilang gemilang sifatnya, semestinya reputasi dan kemegahan Tuanku di mata rakan atau musuh ialah melalui paluan gendang, tiupan clarion dan pukulan Kudum (gendang kecil). Tika mana di medan peperangan, para Ghazi mula turun bertempur tatkala kami menghayun kayu pemukul gendang.    Kamilah yang menjadikan sekalian perajurit yang ada ini dahagakan darah musuhnya. Jika Tuanku sedang ditimpa kesedihan, kami menyediakan di hadapan Tuanku dua belas mode, dua puluh empat seksyen, dua puluh empat sul, empat puluh lapan kompoun bahagian muzik yang lengkap keseluruhannya, demi meniup pergi kekecewaan yang melanda Tuanku. Bukankah cendekiawan dahulu kala pernah mengungkapkan, “muzik dan penyanyi gurindam memberikan kegembiraan pada manusia”. Kami adalah pedagang yang bertuankan jiwa-jiwa manusia. Sementelah lagi di mana bumi yang terpacak bendera Nabi utusan Tuhan, Takhta Empayar Usmani semestinya berada di sana.”

Selepas perbincangan yang hangat ini, Sultan Murad IV memutuskan bahawa Mehter lebih perlu diutamakan dalam armada tenteranya.

Demikianlah firasat seorang Sultan yang ternyata benar sehingga Empayar Usmaniah berjaya membuka Kota Constantinople melalui seorang Sultan dari darah keturunannya. Semestinya peranan Mehter yang amat signifikan memberikan nilai tambah buat moral para perajurit tatkala kapal diluncurkan. Begitulah juga harapan kepada Ultras Malaya yang akan memainkan  peranannya tanggal 11 Disember ini. Mengalahkan Vietnam bukanlah sesuatu “kegilaan” seperti mana “gilanya” strategi Sultan Muhammad Al Fateh yang meluncurkan tujuh puluh buah kapal Armada Laut Usmaniah di atas daratan, sehingga mampu melewati bukit di daerah Galata, demi melepasi Teluk Horn yang dirantai besi oleh kekuasaan Rom ketika itu. Dirgahayu ibu pertiwiku.

Artikel disumbangkan oleh Akmal Mohamad untuk The Patriots.


Apa Sejarah Grafiti Kuno Berbentuk Kucing Di Peru?

Kenal tak Garisan Nazca yang popular di Peru, garisan berupa sosok tubuh dewa-dewi masyarakat tamadun Nazca yang dilukis di kawasan bukit yang berbatu? Jika kenal, tak perlulah saya ulas panjang akan kewujudan Garisan Nazca ini. Artikel ini cuma membahaskan penemuan terbaru oleh ahli arkeologi Peru, tentang Garisan Nazca terbaru berupa kucing besar.

Kumpulan pengurusan konservasi Garisan Nazca itu telah menemui garisan geoglif (kawasan alam sekitar yang mempunyai tulisan/grafiti kuno) berupa kucing besar di sebuah bukit dalam Tapak Arkeologi Nazca-Palpa, selatan Peru.

Menurut ketua kumpulan pengurusan bernama Jhonny Isla, geoglif itu ditemui secara tidak sengaja apabila mereka sedang menaiktaraf pusat lawatan pelancong, tempat yang mampu melihat garisan-garisan Nazca dengan jelas. Tambahan lagi, geoglif kucing itu dilukis oleh orang Palpa dan Nazca sekitar 500 SM dan 500 Masihi.

Geoglif kucing itu dilukis dengan kepala kucing itu mendongak ke puncak bukit, manakala badan dan ekornya memanjang ke bawah sehingga kaki bukit. Ia seluas 37 meter dan ketebalan garisan itu adalah 25.4 cm.

Menteri Kebudayaan Peru berkata bahawa geoglif tersebut hampir tidak kelihatan kerana ia mengalami hakisan tanah yang bakal menghilangan garisan Nazca tersebut. Kumpulan pengurusan konservasi kemudian bersihkan garisan yang terlindung oleh batu-batuan kecil selama seminggu, sehinggalah geoglif kucing terdedah sepenuhnya.

Berdasarkan kajian lanjut berkenaan geoglif kucing itu, dipercayai bahawa geoglif itu dilukis pada 200-300 SM. Ini menunjukkan bahawa tamadun Palpa iaitu tamadun terawal sebelum Nazca yang melukis geoglif kucing, menjadikan berkemungkinan besar tamadun Palpa adalah tamadun pertama mengamalkan tradisi geoglif ini.

Kucing dan tamadun Palpa sebenarnya mempunyai hubungan yang kuat. Buktinya adalah seramik dan kain tektil Palpa yang ditemui ahli arkeologi mempunyai corak kucing. Ini menguatkan hujah bahawa geoglif kucing adalah milik orang Palpa. Orang Nazca kemudian mengambil budaya Palpa kemudian meneruskan tradisi geoglif, sehinggalah lahirnya geoglif dewa-dewi Nazca bertaburan.

Berabad lamanya orang Palpa dan Nazca melukis geoglif untuk tujuan keagamaan dan penyembahan. Banyak geoglif-geoglif melambangkan setiap kumpulan penyembah dewa atau dewi mereka masing-masing. Terdapat juga pendapat pakar bahawa geoglif Nazca sebenarnya penunjuk arah ke kawasan perairan. Ada juga pendapat segelintir bahawa geoglif ini adalah kerja makhluk asing di angkasa.

Jhonny Islas berkata bahawa terdapat banyak lagi geoglif yang tersembunyi selain geoglif kucing yang mereka jumpa. Terbaru, sekumpulan penyelidik Jepun dari Universiti Yamagata menemui beratus-ratus geoglif Nazca. Penemuan ini pasti menarik lebih banyak pelancong untuk menyaksikan kepopulariti Garisan Nazca namun penyelidik harus peka akan hakisan tanah yang bakal ‘pupuskan’ Garisan Nazca pada masa hadapan.

RUJUKAN:

Wehlan, E. (17 October 2020). Giant Cat Geoglyph Found Near the Mysterious Nazca Lines. Ancient Origins. Retrieved from 31 October 2020. https://www.ancient-origins.net/news…/cat-geoglyph-0014413


Kezaliman Yang Berlaku Ketika Penjarahan Kota Konstantinopel

Konstantinopel adalah pentas kepada politik antarabangsa Eropah sewaktu kota tersebut menjadi ibu negara kepada Rom Timur ataupun Empayar Byzantium. Sememangnya cukup mustahil jika terdapat sejarawan yang tidak pernah dengar mengenainya. Pada tahun 285, Empayar Rom telah berkembang terlalu pesat sehingga tidak lagi dapat dipimpin dari kota Rom. Dan Maharaja Diocletian telah membahagikan empayar besar ini, dimana pecahan timur dikurniakan kepada pentadbiran daripada Konstantinopel pada tahun 330. Umum diketahui bahawa tahun tersebut terjatuh sebelum kelahiran Nabi Muhammad SAW, bahawasanya Konstantinopel akan terlibat dalam arus revolusi yang akan dibawa baginda kelak.

Dan memang Konstantinopel terlibat pun, seperti dalam Perang Salib. Beribu-ribu orang hadir untuk mendengar ucapan hebat Paus Urban II yang menyuntik semangat pro-Kristian supaya Islam mampu dibendung. Balasan kepada Paus Urban II adalah ‘Deus vult! Deus vult!’ (Tuhan mengkehendakinya). Tetapi hakikatnya, arkitek kepada Perang Salib adalah seorang maharaja dari Byzantium iaitu Alexios I Komnenos yang memohon bantuan Bandar Suci Vatican. Dan pada hujung nyawa Byzantium, Konstantinopel diasak dan diserang musuh yang tidak terbatas kekejaman mereka.

Pada tarikh keramat tersebut, kota bersejarah ini dicerobohi dan dijarah dengan teruk. Boleh dikatakan tentera-tentera yang menjarahnya dibuai nafsu ibaratkan binatang. Artifak-artifak Rom dan Yunani dicuri dan dimusnahkan. Antaranya adalah kuda-kuda gangsa daripada Hippodrome dan patung gangsa Hercules yang diukir Lyssipos seribu tahun sebelumnya. Banyak juga patung-patung yang dileburkan untuk meraih nilai. Keranda-keranda maharaja lama di Gereja Saint Apostles dibuka agar segala simpanan alat-alat kebesaran diraja dapat dicuri.

Tempat-tempat yang dianggap suci oleh Gereja Ortodoks dinajiskan dengan perilaku zalim dan tiada akhlak. Perpustakaan Konstantinopel turut dimusnahkan. Biara-biara dimusnahkan untuk emas dan marmar yang didewakan tentera-tentera penyerang, meskipun mereka telah menjunjung sumpah perjuangan demi Tuhan. Dan masyarakat awamlah yang dizalimi dengan teruk. Ternyata, satu bala besar telah menimpa kota ini, apabila ribuan rakyat dibunuh secara sesuka hati. Wanita-wanita dirogol tanpa perikemanusiaan, dan para rahib turut tidak terlepas.

Rakyat berkiblatkan Bandar Suci Vatican membasahkan bumi Konstantinopel dengan darah Ortodoks, membalas dendam yang telah lama terbuku. Boleh dikatakan bahawa dendam inilah yang menyertai senarai pencetus kejatuhan Konstantinopel yang bermula pada April 1182.

Terdapat satu ironi pahit disini. Berdasarkan politik dalaman Konstantinopel, titik terawal yang mempercepatkan kejatuhan Byzantium adalah tindakan Maharaja Alexios I yang berhubung dengan Paus Urban II sendiri. Konsensi yang dibenarkan baginda kepada pedagang-pedagang Barat, barangkali salah satu syarat daripada Paus Urban II, telah membenarkan bangsa Venice berkembang pesat menjadi monopoli dalam maritim Konstantinopel. Maharaja Manuel I Komnenos pula memeteraikan perjanjian dengan pesaing-pesaing Venice, iaitu Pisa, Genoa dan Amalfi untuk mengurangkan dominasi Venice. Seperti kanser, Venice, Pisa dan Genoa mula mencekik sosioekonomi Konstantinopel.

Pedagang-pedagang tempatan dipulaukan. Dan golongan minoriti Latin kian menguasai maritim dan kewangan. Apabila minoriti menyandang dua pengaruh ini, golongan majoriti iaitu Yunani akan hilang rasa selesa, terutamanya apabila persepsi-persepsi mula timbul seperti kulat selepas hujan. Itulah lumrah ekonomi dalam mana-mana zaman. Dan tindakbalas kepada ketidakselesaaan tersebut akan menzahirkan kesan-kesan berdasarkan zaman.

Bukan kewangan saja yang dijadikan pemisah, malah minoriti ini berbeza piagam agama sekali. Inilah masalah besar yang menghantui politik Konstantinopel. Golongan minoriti ini mula bertindak di luar kawalan. Pada tahun 1162, pedagang-pedagang Pisa dan Venice menyerbu kawasan Genoa di Konstantinopel. Dan tindakan Maharaja Manuel dalam penghalauan Genoa dan Pisa dari kota telah memberikan Venice kuasa selama beberapa tahun yang digunakan untuk meneruskan serangan di kawasan Genoa.

Maka Manuel mengarahkan pemberkasan secara besar-besaran kepada pedagang-pedagang Venice. Harta-harta mereka disita. Perkara ini telah mencetuskan peperangan antara dua negara ini. Hubungan hanya ditenangkan dengan perjanjian pada 1179. Sementara itu, Genoa dan Pisa mendapat untung tinggi apabila Konstantinopel berkonflik dengan Venice. Dianggarkan 60,000 bangsa Latin menetap di kota tersebut pada 1180, tahun keramat iaitu apabila Puteri Maria bangkit ke tampuk kuasa susulan kemangkatan Manuel.

Maria yang berbangsa Latin hanya menyandang jawatan penguasa sehingga puteranya Alexios II Komnenos mencapai dewasa. Tetapi sandangan baginda sudahpun cukup untuk mengeruhkan lagi keadaan apabila baginda memihak kepada pedagang-pedagang dan pemilik-pemilik hartanah sebangsa. Menerusi sokongan rakyat, Andronikos I Komnenos berjaya menurunkan Maria pada April 1182. Dari sinilah darah mula tertumpah apabila keganasan akibat kemarahan membuak-buak dilampiaskan keatas bangsa Latin.

Tiada siapa dilepaskan. Lelaki, wanita, kanak-kanak, malah pesakit terlantar pun dibunuh. Rumah dan gereja dijarah oleh masyarakat majoriti. Ketua mukim iaitu John dipancung, dan kepala beliau diusung ke jalan di hujung ekor anjing. Meskipun Andronikos tidak mempunyai kebencian kepada Latin, baginda membiarkan saja pembunuhan beramai-ramai ini berterusan. Sebagai tanda terima kasih, Andronikos diturunkan beberapa tahun kemudian oleh masyarakat Konstantinopel.

Hampir 60,000 warga Katolik dibasmikan ataupun dihalau daripada Konstantinopel. Komuniti-komuniti Genoa dan Pisa dibunuh, dan sekelumit yang terselamat dijual sebagai hamba kepada Kesultanan Rum Turki. Raja Sicily iaitu William II bertindak untuk serang bandar kedua terbesar Byzantium iaitu Thessalonica. Malah, Maharaja-Maharaja Barbarossa dan Henry VI mengugut untuk serang Konstantinopel.

Perbuatan terhadap bangsa Latin telah meretakkan hubungan Ortodoks dan Katolik pada ambang Perang Salib Keempat. Setelah meneliti kegagalan dalam Perang Salib Kedua dan Ketiga, juga apabila Sultan Salah ad-Din al-Ayyubi menawan kota Baitulmuqaddis, Paus Innocent III mula mewacanakan arus pembaharuan dalam birokrasi dan pentadbiran. Sasaran Paus Innocent III adalah untuk melancarkan serangan efektif keatas Baitulmuqaddis, tetapi pada ketika ini, England dan Perancis sedang bertelagah. Tetapi angkatan ketenteraan salib berjaya diasaskan pada 1199, dan pergerakan kearah Baitulmuqaddis telahpun bermula. Perancangan awal mendapati Count Boniface yang mengetuai angkatan ini akan bergerak melalui Mesir.

Maka angkatan Salib bergerak dari Flanders, Marseille dan Genoa, dikumpulkan bersertakan pampasan buat Venice. Pampasan pada awalnya dipersetui pada 85,000 perak. Tetapi tentera-tentera Salib hanya mampu bayar 35,000 sahaja. Maka Enrico Dandolo mengugut untuk memenjarakan mereka, yang hanya melingkupkan tentera-tentera Salib ke pangkal kebuluran. Akhirnya, suatu pertempuran berlaku apabila kota Zadar di Dalmatia berpaling daripada pengaruh Venice. Dan ramai dalam kalangan ketua-ketua tentera Salib tidak bersetuju untuk serang Zadar, sekaligus meretakkan kesatuan ketenteraan ini.

Pangeran Leicester Kelima iaitu Simon de Montfort siap keluar daripada angkatan ketenteraan dan pulang ke rumah. Paus Innocent III yang terkejut dengan berita ini mengutuskan surat ugutan kepada ketua-ketua Salib, bahawa mereka akan dikeluarkan daripada agama Kristian jika Zadar diserang. Tetapi kota Zadar diserang dan ditewaskan jua, apabila surat ini disembunyikan meskipun telah tiba di Zadar pada hari serangan.

Apabila Paus Innocent III mendapat tahu tentang penjarahan Zadar, beliau mengutuskan surat mengeluarkan ketua-ketua Salib daripada Kristian dan menyeru mereka kembali ke jalan akidah untuk bergerak ke Baitulmuqaddis. Takutkan surat ini akan leburkan kesatuan ketenteraan, ketua-ketua Salib tidak mendedahkan kandungannya. Tetapi Paus Innocent III menarikbalik pengeluaran yang beliau putuskan.

Count Boniface telah meninggalkan angkatan ketenteraan ini untuk menjenguk sepupunya iaitu Raja Philip di Jerman. Boniface dipercayai sudah tahu tentang perancangan Paus, ataupun baginda bergerak untuk bertemu dengan ipar sepupunya iaitu Alexios IV Angelos. Walaupun nama ini dalam satu format diraja dengan maharaja-maharaja Byzantium lain, Alexios IV pada ketika ini masih belum menjadi maharaja. Malah, baginda bukan lagi pewaris pun kerana takhta Byzantium dirampas adik ayahandanya iaitu Isaac II Angelos.

Alexios IV mula dipenjarakan, tetapi diseludup keluar dan pada 1201, baginda telah bertemu Philip (dan mungkin Boniface) untuk memberikan:

1. Bayaran hutang Venice.
2. 200,000 perak kepada tentera-tentera Salib
3. 10,000 tentera kepada angkatan ketenteraan Salib
4. bantuan ketenteraan laut Byzantium kepada angkatan Salib sehingga tiba di Mesir.
5. Kedudukan Gereja Ortodoks dibawah penguasaan Paus, satu perkara diimpikan Paus Innocent III
6. 500 kesatria untuk pengurusan Baitulmuqaddis, jika menang.

Terlampau banyak baginda hulurkan, bersyarat jika tentera-tentera Salib akan menyertainya ke Byzantium untuk turunkan bapa saudaranya iaitu Maharaja Alexios III Angelos. Keenam-enam pemberian tersebut akan dimeteraikan jika Alexios IV ditabalkan sebagai maharaja, dan perkara ini telah capai ke pengetahuan pemimpin-pemimpin Salib ketika mereka mereput di Zadar. Enrico Dandolo adalah penyokong yang kental, meskipun baginda tahu janji-janji manis ini adalah palsu setelah mengetahui menerusi hubungan kedutaan bahawa Byzantium tidak dapat memenuhi mana-mana janji dibuat.

Tetapi pada 1203, Konstantinopel dikepung jua. Untuk menawan, tentera-tentera Salib terpaksa merentasi Selat Bosphorus. Hampir 200 kapal akan menghantar angkatan ketenteraan ke tempat Alexios III menempatkan tentera-tenteranya. Kesatria-kesatria Salib terus melancarkan serangan yang mengundurkan tentera-tentera Byzantium. Pada 11 Julai, pihak Salib telah mengarakkan Alexios IV di luar dinding Konstantinopel, tetapi rakyat Byzantium masih berpegang kepada Alexios III walaupun baginda adalah perampas takhta. Hampir seminggu kemudian, serangan diasakkan lagi, sehingga Alexios III membalas dengan bilangan yang lebih besar.

Tetapi Alexios III berasa takut, dan tentera Byzantium kembali ke kota. Apabila kota diserang, Alexios III lantas melarikan diri ke Thrace dan tentera-tentera Salib dikejutkan apabila Isaac II iaitu ayahanda Alexios IV telah dibebaskan daripada penjara dan ditabalkan kembali sebagai maharaja meskipun baginda telah dibutakan yang mengharamkan baginda untuk menyandang takhta. Pihak Salib memaksa Isaac II menerima anaknya sebagai rakan setugas (dua maharaja). Dan pengepungan Konstantinopel buat tahun 1203 telah berakhir.

Realitinya – Alexios IV sendiri sedar bahawa janji-janji manis baginda memang sukar dikotakan. Alexios III berjaya melarikan diri ke Thrace dengan 1,000 paun emas dan barang-barang kemas yang lain. Dan maharaja muda Alexios IV memusnahkan banyak artifak-artifak untuk mendapatkan emas dan perak – tetapi baginda hanya dapat meraih 100,000 perak sahaja, setengah daripada apa yang dijanjikan. Perbuatan ini telah melemahkan baginda di mata rakyat Ortodoks. Sejarawan Byzantium iaitu Nicetas Choniates mengatakan inilah pencetus kepada kejatuhan negara Byzantium.

Alexios IV tidak begitu berani untuk paksa rakyat musnahkan segala-galanya untuk memuaskan hati “tentera beragama lain”. Jadi maharaja muda ini meminta agar pihak Salib memberikan baginda masa selama enam bulan lagi, yang baginda isikan dengan hantar 6,000 tentera daripada barisan Salib untuk menamatkan Alexios III di Adrianople, suatu ekspedisi yang baginda turut serta.

Semasa ketiadaan baginda, rakyat mula mogok dan penduduk-penduduk Latin sekali lagi dianiayai. Sebagai balasan, pihak Salib menyerang sebuah masjid dan untuk mengundurkan diri, mereka memulakan Api Besar yang membakar selama tiga hari sehingga 100,000 rakyat Konstantinopel menjadi gelandangan. Menggaramkan luka dalam politik Byzantium, Isaac II pula mangkat pada Januari 1204, dan penentangan terhadap Alexios IV menjadi keruh sehingga Parlimen Byzantium menabalkan Nicolas Canabus sebagai maharaja, yang kecundang sehingga memohon suaka Gereja.

Ketika ini Alexios “Mourtzouphlos” Doukas menjadi pemimpin pecahan anti-Salib dalam kepimpinan Byzantium. Doukas mengetuai angkatan Byzantium semasa bersemuka dengan pihak Salib, sekaligus dihormati rakyat dan ketenteraan Ortodoks. Dan Doukas kemudian menurunkan dan memenjarakan Alexios IV, dan dengan pengaruh politik yang ada, beliau menjadi ‘baginda’ dan mendapat nama diraja Maharaja Alexios V. Sebagai penguasa, baginda menggerakkan jentera-jentera peperangan untuk mengukuhkan pertahanan kota.

Pihak Salib pula menuntut baginda penuhi janji-janji Alexios IV, tetapi tuntutan mereka ditolak, sekaligus memulakan serangan keatas Konstantinopel. Harapan Baitulmuqaddis berubah secara ketara, dan Konstaninopel menjadi sasaran sekali lagi. Pada 8 April, Alexios V mengukuhkan lagi pertahanan kota, yang mengundurkan pihak Salib. Konstantinopel melempar peluru-peluru besar kearah jentera-jentera pengepungan musuh dan pihak Salib disusahkan lagi dengan cuaca buruk apabila angin meniup dari pantai yang menghalang kapal-kapal menghampiri dinding Konstantinopel.

Hanya lima kubu dinding sahaja yang diserang, tetapi tiada satu pun diambil. Dan mereka berkumpul kembali, sambil mengukuhkan semangat antara satu sama lain bahawa kekalahan ini bukannya atas kemurkaan Tuhan. Hujah mereka adalah, Konstantinopel telah berdosa kerana (1) mengkhianati janji dan (2) membunuh maharaja sebenar, iaitu Alexios IV. Dengan bahasa begitu kesat, paderi-paderi Kristian siap menyatakan bahawa “orang-orang Yunani lebih keji dari Yahudi.” Dan Paus Innocent III tidak lagi berkuasa untuk menghalang realiti yang menghampiri.

Sungguhpun Alexios V telah menghentikan kemaraan Salib, apa yang baginda sedang pertahankan sudahpun tiada. Institusi diraja Byzantium hanya wujud pada nama. Byzantium sudah jelas tidak relevan. Rakyat diketepikan. Amanah dinajiskan. Dan 12 April 1204 adalah tarikh penting buat sejarah Eropah apabila pukulan maut akhirnya diberikan. Cuaca kembali pulih dan serangan kedua dilancarkan. Angin yang kuat membantu kapal-kapal Venice hampiri dinding kota, yang membenarkan penyerang-penyerang merampas beberapa kubu.

70 tentera Salib berjaya masuk dalam kota. Beberapa lagi berjaya melubangkan dinding untuk kesatria masuk. Malah tentera-tentera Venice juga berjaya panjat dinding kota selepas pertempuran teruk. Dan akhirnya Alexios V terpaksa melarikan diri. Dan tamatlah Byzantium menghadapi bala yang begitu dahsyat. Dalam masa tiga hari, kezaliman yang tidak terhingga telah dihumbankan dari pembunuhan semberono ke rogol bergilir-gilir.

Dikatakan Konstantinopel mempunyai 900,000 perak. Venice yang dikawal Enrico Dandolo mengambil 150,000 perak sahaja, iaitu apa yang dihutangkan. Tetapi pihak Salib yang lain merampas 50,000 perak. 100,000 perak lagi diagihkan secara sama rata antara pihak yang terlibat. Dan 500,000 yang lain disimpan secara rahsia oleh kesatria-kesatria Salib.

Seperti yang dikatakan Speros Vryonis, iaitu sarjana sejarah Byzantium, Balkan dan Yunani, “ketenteraan Latin meletakkan kota paling agung di Eropah ini untuk dijarah seteruk-teruknya. Selama tiga hari, mereka membunuh, merogol, dan merosakkan pada skala yang puak Vandal dan Goth sendiri tidak pernah lakukan. Konstantinopel telah menjadi muzium kepada seni Byzantium dan purba, sebuah pusat perdagangan yang begitu kayanya sehingga tentera-tentera Latin sendiri terkejut akan harta-harta yang mereka temui.

Walaupun tentera-tentera Venice menghargai seni-seni yang mereka temui (mereka sendiri separuh-Byzantium) dan menyimpan banyak seni-seni ini, tentera-tentera Perancis dan lain-lain hancurkan secara sesuka hati, berhenti hanya untuk minum arak, merogol rahib-rahib dan membunuh paderi-paderi Ortodoks. Pihak Tentera Salib sememangnya melepaskan kebencian mereka keatas bangsa Yunani ketika mereka menodai gereja paling agung dalam agama Kristian. Mereka memecahkan binaan yang mengandungi gambar-gambar peringatan (iconostasis), sekali dengan kitab-kitab suci di Hagia Sophia, dan yang duduk diatas takhta Paderi Tinggi adalah seorang pelacur yang menyanyikan lagu-lagu buruk seketika mereka minum arak daripada bekas-bekas suci Gereja.

Pengasingan antara Barat dan Timur yang berterusan beratus-ratus tahun lamanya sememangnya memuncak dalam pembunuhan keji yang mengikuti penaklukan Constantinople sehingga bangsa Yunani sendiri mengakui jika kota ini ditawan Turki, mereka tidak akan dilayan sekeji seperti layanan diberi Kristian-Kristian Latin. Kekalahan Byzantium yang sudahpun merudum meningkatkan kemerosotan politik sehingga Byzantium akhirnya tewas kepada Turki. Perang Salib Keempat dan Gerakan Salib sebenarnya telah menyebabkan kemenangan Islam, hasil yang sebenarnya berlawanan daripada apa yang diinginkan.”

Apabila Paus Innocent III dengar apa yang berlaku, beliau berasa malu dan marah. Beliau mengecam tentera-tentera Salib sekeras-kerasnya, tetapi Empayar Latin tetap bangun. Boniface tidak diundi menjadi maharaja. Takhta dikurniakan kepada Baldwin daripada Flanders, dan Boniface pula memulakan sebuah kerajaan di Thessalonica sebagai jajahan Empayar Latin.


11 Kota Purba Yang Paling Lama Dihuni Di Dunia

Pengembaraan masa boleh dikatakan sebagai salah satu fantasi paling menarik yang pernah dikhayalkan oleh manusia. Namun malangnya, ramai ahli fizik moden menegaskan betapa mustahilnya angan-angan itu untuk direalisasikan melainkan hanya dalam fiksyen sains.

Bagi peminat-peminat zaman purba yang berhajat dapat mengunjungi tempat-tempat hebat dari zaman langka, di sini kami cuba menyenaraikan sebelas buah kota purbakala yang terus dihuni sehingga ke hari ini, di mana ia sentiasa terbuka untuk dikunjungi tanpa perlu melakukan pengembaran masa.

ATHENS, GREECE

Tanpa dapat dinafikan, Athens merupakan salah sebuah kota purba yang amat masyhur. Kewujudannya jelas, kegemilangannya ketara dan ia menyandang kedudukan sebagai antara kota purba yang paling banyak dikunjungi terutama sekali lantaran sejarahnya yang melangkau ribuan tahun.

Sebagai sebuah pusat kesenian, pendidikan, falsafah dan tanah tempat berdirinya Akademi Plato dan Lyceum Aristotle, Athens dianggap secara meluas sebagai tanah kelahiran tamadun Barat dan demokrasi. Pencapaian Athens dalam kebudayaan dan politik pada kurun ke-4 dan kurun ke-4 Sebelum Masihi meninggalkan kesan yang cukup mendalam terhadap dunia Eropah ketika itu. Pada zaman moden,

Athens menjadi pusat pelancongan utama selain pernah menjadi tuan rumah bagi sukan Olimpik sebanyak dua kali. Ia berdiri megah sebagai sebuah bandar kosmopolitan yang menerajui bidang ekonomi, kewangan, perindustrian, maritim, politik dan kebudayaan negara Greece. Pada tahun 2012, tahun di mana Greece berdepan dengan krisis ekonomi yang cukup teruk, Athens tetap disenaraikan sebagai salah sebuah dari 35 buah bandar paling kaya di dunia berdasarkan kuasa beli penduduknya.

FAIYUM, MESIR

Faiyum merupakan sebuah kota purba (kini Medinet el-Faiyum) yang terletak di sebuah wilayah yang dikenali sebagai ‘Oasis Faiyum’ di Mesir. Oasis Faiyum berdiri tinggi di daratan gurun pasir dan disuburkan secara semula jadi oleh anak sungai Nil. Kesuburan ini seterusnya mencambahkan flora dan menggamit fauna ke kawasan berkenaan sekaligus menjadikannya sebuah kota Mesir yang dihuni selama ribuan tahun. Lokasinya berjarak 100 km (62 batu) arah barat daya dari Kaherah. Ia merupakan ibu kota bagi Wilayah Faiyum moden. Bandar ini turut merangkumi sebuah tapak purba yang dikenali sebagai Crocodilopolis, atau Arsinoe. Kota Faiyum ditubuhkan sekitar tahun 4000SM dan merupakan kota Mesir purba yang paling tua dan paling lama dihuni di dunia.

JERICHO, PALESTIN

Ramai ahli arkeologi dan sejarahwan yang bersepakat mengatakan Jericho sebagai kota paling lama dihuni di muka bumi, di mana usianya kembali pada 12 000 tahun dahulu. Ekskavasi-ekskavasi yang dijalankan di tapak Tel-al-Sultan mendapati petempatan yang terdapat di Jericho berusia seawal 10 000 SM. Petempatan-petempatan ini mempunyai sumber air yang banyak dan dipercayai mata air yang terdapat di Tel-al-Sultan merupakan faktor penyumbang kepada pembangunan tapak tersebut walau di zaman yang sangat awal. Nama asal kota ini, iaitu Yereha (wangian) menyimpan maksud simbol bagi kekayaan sumber tersebut dan nama itu terus dikekalkan dalam bahasa Arab moden, iaitu Ariha.

BALKH, AFGHANISTAN

Balkh merupakan sebuah kota purba yang menjadi pusat Buddhisme, Sufisme, dan Zoroastrianisme di wilayah utara Afghanistan moden. Pada hari ini, ia berdiri sebagai sebuah bandar kecil di wilayah Balkh yang berjarak kira-kira 20km (12 batu) arah barat laut dari Mazar-e Sharif.

Sejak awal lagi, kota Balkh merupakan salah sebuah kota utama di Khorasan. Marco Polo memerincikan Balkh sebagai ‘kota agung lagi mulia’, manakala orang Yunani pula memanggilnya sebagai Bactra sekaligus meraihkannya nama Bactria. Kini, sebahagian besar bandar Balkh yang masih tersisa hanyalah puing-puing runtuhan yang menggamit kunjungan para pelancong pada setiap tahun.

LUOYANG, CHINA

Berdiri megah di bahagian barat Wilayah Henan, lokasi tepat Luoyang adalah di tengah-tengah pertemuan antara Sungai Luo dan Sungai Kuning. Kota Luoyang merupakan salah sebuah dari Empat Ibu Kota Agung China dan berfungsi sebagai ibu kota bagi tiga belas dinasti purba, bermula dari Dinasti Xia (kurun ke-21 hingga kurun ke-16 SM). Luoyang dianggap sebagai wilayah keramat, justeru mendorong pembinaan banyak monumen, patung dan kuil.

Gua-Gua Longmen yang mempunyai ribuan patung Buddha merupakan antara tarikan utama kota ini. Begitu juga dengan Kuil Shaolin dan Muzium Luoyang yang mempamerkan kuda-kuda dan pedati-pedati Diraja Zhou Timur. Bukti sejarah dan bukti arkeologi di kota ini amat banyak, di mana setiap satunya menyimpan seribu satu kisah kota berkenaan sejak zaman purba. Sehingga ke hari ini, Luoyang kekal dianggap sebagai sebuah kota yang penting dan kini, ia menampung populasi lebih 6.5 juta orang.

BYBLOS, LEBANON

Byblos yang dihuni sejak zaman Neolitik sering dikaitkan secara meluas dengan legenda dan sejarah Mediterranean. Kota ini menyimpan sebuah monumen yang dibina sebagai sebahagian daripada petempatan nelayan pertama yang menghuninya, sekitar 8000 tahun dahulu.

Monumen ini berdiri tanpa diusik walau tapak Byblos itu sendiri mengharungi pelbagai pembahruan, baik pembangunan bandar pertama, kuil-kuil monumental Zaman Gangsa, hinggalah ke binaan kubu Parsi, jalanan Rom, gereja-gereja Byzantine, citadel Salib, dan bandar-bandar Uthmaniyah.

Sebagai bandar pertama yang dibina oleh orang-orang Phoenicia, Byblos juga secara langsung dikaitkan dengan sejarah penciptaan alfabet Phoenicia dan penyebarannya. Sebagai maklumat tambahan, alfabet yang kita gunakan pada hari ini berasal-usul dari Byblos, di mana inskripsi Phoenicia tertua yang pernah dijumpai adalah pada sarcophagus Ahiram.

ARGOS, GREECE

Argos merupakan sebuah kota yang terletak di Peloponnese, Greece. Sebagai sebuah petempatan purba, Argos terus dihuni setidak-tidaknya sebaia sebuah kampung kecil sejak 7000 tahun dahulu. Kota ini menyimpan banyak runtuhan bangunan. Hanya beberapa kilometer sahaja dari Argos, terdapat pula sebuah tapak arkeologi tamadun Mycenae. Malahan, kota ini turut tersenarai sebagai Rangkaian Bandar Eropah Paling Purba.

ALEPPO, SYRIA

Menanggung parut-parut Perang Aleppo yang berlangsung selama empat tahun (2012-2016), Aleppo merupakan salah sebuah kota tertua yang terus dihuni sehingga kini. Sejarahwan mengandaikan bahawa Aleppo dihuni sejak milenium keenam Sebelum Masihi. Dengan lokasinya yang terletak di persimpangan banyak laluan perdagangan, Aleppo diperintah secara bersilih-ganti oleh bangsa Het, Assyria, Arab, Monggol, Mamluk dan Uthmaniyah.

UR, IRAQ

Berdiri berhampiran kota Nasiriya dan berjarak sekitar 365km (277 batu) arah selatan dari Baghdad, Ur yang membawa maksud ‘kota’ dalam bahasa Sumeria dan Akkadia merupakan salah sebuah tapak purba yang paling masyhur di Iraq. Ur berperanan sebagai ibu kota tamadun Sumeria.

Kota ini yang muncul beberapa kali dalam Bible (sebagai kota bangsa Kaldan, sekitar tahun 900SM) dan diperincikan sebagai tanah kelahiran Nabi Ibrahim al-Khalil ini merupakan salah sebuah kota Sumeria yang paling penting dalam milenium keempat dan separuh pertama milenium ketiga Sebelum Masihi. Ia terus dianggap sebagai salah sebuah kota yang paling aktif dan paling penting di Mesopotamia selatan sepanjang kurun-kurun berikutnya.

VARANASI, INDIA

Varanasi merupakan sebuah lagi kota purba yang layak disenaraikan sebagai kota tertua yang terus dihuni di dunia. Sejarah awalnya melibatkan peranan Varanasi sebagai petempatan Aryan pertama di tengah Lembah Sungai Ganges.

Ia kemudiannya berkembang sebagai sebuah kota menjelang milenium kedua SM dan menjadi pusat keagamaan dan falsafah bangsa Aryan. Kini, Varanasi dianggap sebagai pusat agama kaum India. Kota ini juga pernah menjadi ibu kota kerajaan Kashi pada era Buddha, yang dicatatkan pernah memberi ucapan pertamanya di Sarnath pada tahun 528SM.

LUXOR, MESIR

Luxor adalah nama moden bagi kota purba Thebes, ibu kota Mesir semasa era Kerajaan Baru (1550-1050SM). Pun begitu, sejarahwan dan ahli arkeologi mendapati terdapat sebuah kota yang berfungsi sebagai pusat pentadbiran pernah wujud di tapak Thebes satu milenium lebih awal.

Luxor juga dikenali sebagai kota agung bagi dewa Amon-Ra. Pada hari ini, ia sering disebut sebagai ‘muzium terbuka paling besar di dunia’ memandangan runtuhan-runtuhan kompleks kuil di Karnak dan Thebes sememangnya berdiri megah di kawasan terbuka. Berikutan kekayaan sejarah yang dimiliki oleh kota purba ini, ribuan pelancong dari seantero dunia datang mengunjunginya pada setiap tahun sekaligus menyumbang kepada kepesatan ekonomi Mesir.

TERJEMAHAN:

Theodoros Karasavvas. (31 Januari 2018). 11 of the Most Ancient and Continually Occupied Cities in the World. Ancient Origins. https://www.ancient-origins.net/history/11-most-ancient-and-continually-occupied-cities-world-009522


Teknologi Fotosintesis Buatan

Tumbuhan mempunyai kemampuan untuk menukarkan cahaya matahari menjadi tenaga tanpa memerlukan usaha yang banyak. Saintis telah menghasilkan peranti prototaip yang mampu memproses fotosintesis seperti daun hijau.

Peranti tersebut mengambil karbon dioksida, air dan cahaya matahari sebagai bahan untuk hasilkan oksigen dan asid formik yang boleh disimpan sebagai bahan bakar (fuel). Asid tersebut dapat digunakan secara terus ataupun ditukarkan kepada hidrogen – satu lagi tenaga yang mesra alam sekitar.

Anda bayangkan daun menerima cahaya matahari, lalu melalui proses fotosintesis, cahaya matahari itu bertukar menjadi tenaga untuk kegunaan daun. Peranti ini mempunyai proses yang sama. Ia dapat hasilkan proses fotosintesis buatan yang mampu menukarkan bukan sahaja cahaya matahari tetapi air dan karbon dioksida menjadi tenaga.

Walaupun prototaip ini masih kecil yang hanya mampu menerima bahan seluas 20 cm persegi, ia dapat dijayakan menjadi sebesar ladang suria (solar farm). Paling menarik, asid formik yang terhasil dapat disimpan dalam bentuk cecair dan daripada situ dapat ditukar menjadi pelbagai bentuk bahan bakar apabila diperlukan.

Peranti ini juga tidak menghasilkan sisa buangan yang mampu menjejaskan alam sekitar. Ia dapat menghasilkan tenaga yang bersih dan efisyen. Walaupun peranti ini kelihatannya berjaya, ia masih belum bersedia untuk masuk ke dalam dalam pemasaran kerana saintis berhasrat untuk melakukan lebih banyak penambahbaikkan supaya peranti tersebut dapat menerima pelbagai jenis pemangkin (catalyst) yang mungkin dapat hasilkan bahan bakar yang suria yang berbeza.

Menghasilkan teknologi yang bersih dan mesra alam sekitar merupakan keperluan mendesak untuk memeliharan kesihatan Bumi yang semakin panas dan nazak. Kita berharap teknologi-teknologi ini dapat digiatkan lagi di masa hadapan.

RUJUKAN:


Al-Kisah Raja Dadah Colombia – Si Pablo Escobar

“Plata o plomo!” (duit atau peluru). Itulah falsafah yang dipegang oleh Pablo Emilio Escobar Gaviria semasa menjadi penjenayah narko-terroris yang paling kejam di atas muka bumi ini. Dalam keganasannya yang telah memberi masalah yang besar buat Republik Colombia pada ketika itu, mungkin ramai tidak tahu antara kisah menarik berkenaan Pablo Escobar.

Escobar pernah menuntut di Universidad Autónoma Latinoamericana tetapi tidak menghabiskan pengajiannya. Membesar dalam persekitaran yang dipenuhi dengan jenayah, Escobar bermula sebagai pencuri jalanan dan mencuri kereta. Beliau kemudiannya berjinak-jinak menjadi seorang penyeludup, penculik dan pemeras ugut. Beliau menjadi jutawan seawal usia 22 tahun hasil dari kegiatan jenayahnya.

Bermula pada awal 1970-an, Colombia menjadi tapak utama penyeludupan ganja, namun setelah bertemu dengan Mateo Moreno, seorang ahli kimia dari Chile yang memperkenalkan kokain kepada Escobar lantas membawa kerjaya penyeludupan Escobar kepada fasa baharu. Bermula dengan penyeludupan 5kg kokain pada hari pertama ke Miami, Amerika Syarikat, perniagaan Escobar semakin berjaya sehingga mencecah 60 tan sehari. Jika Escobar berjaya mendapat pulangan sebanyak RM540,000 dengan penyeludupan sebanyak 5kg, bayangkan pula keuntungan yang dijananya selepas menyeludup 60 tan kokain itu!

Kemasukan kokain ke pasaran Miami secara besar-besaran telah menjadikan bandaraya itu hampir musnah. Di antara tahun 1979 hingga 1984 dicatatkan sebanyak 3245 orang maut akibat berlakunya pertempuran antara pengedar dadah dan pasukan keselamatan. Balai Polis Daerah Dade terpaksa menyewa lori penyejuk dari syarikat tempatan bagi menyimpan mayat. Ini menyebabkan Presiden Amerika Syarikat, Ronald Reagan yang sebelum itu hanya menumpukan kepada masalah marijuana terpaksa bertindak.

Keuntungan yang dijana oleh Meddelin Cartel yang dikepalai oleh Escobar semakin mencurah-curah sehingga mereka menjadi cuai dalam menyorokkan wang mereka. Nama Escobar pernah disenaraikan di dalam majalah Forbes sebagai orang ketujuh terkaya pada ketika itu dengan mempunyai aset mencecah USD 30 billion. Beliau membina zoo yang diberi nama Napoles yang dihuni oleh pelbagai spesis dari Afrika, melabur sehingga USD 1 juta hanya untuk menjinakkan burung himalaya untuk duduk kekal di atas sebuah pokok dan mempunyai sehingga 800 buah rumah dan villa. Duitnya ada terpaksa disorokkan di atas siling dan ditanam di dalam tanah. Dalam pada itu, beliau juga banyak mendekati golongan miskin di bandar Meddelin dan banyak memberi wang kepada mereka. Sekolah, gereja dan pusat komuniti dibina olehnya dan pasukan bolasepak tempatan juga didanai oleh beliau. Dalam sebulan, Escobar membelanjakan sebanyak USD 2,500 (RM11,000) hanya untuk membeli getah bagi mengikat wang beliau!

Sejak kecil lagi, Escobar memberitahu keluarga dan rakan-rakannya bahawa dia ingin menjadi presiden Colombia satu hari nanti. Beliau kemudiannya menyertai Parti New Liberal sebagai calon ganti kepada Jairo Ortega dan menang besar di dalam pilihanraya. Selepas menang, Ortega meletak jawatan dan memberi laluan kepada Escobar untuk menyertai kongres.

Keputusan Escobar melibatkan diri di dalam politik merupakan kesilapan besar yang pernah dilakukannya. Beliau yang berada di dalam radar Drug Enforcement Agency (DEA) sejak dari awal 70-an lagi telah dikorek sejarah silamnya. Gambar semasa penangkapan pertamanya diserahkan kepada Menteri Kehakiman, Rodrigo Lara Bonilla. Lara kemudiannya mendesak Escobar supaya meletak jawatan. Menyedari impiannya untuk menjadi presiden sudah terkubur, Escobar kemudiannya mengisytiharkan perang terhadap kerajaan. Rodrigo Lara Bonilla ditembak di dalam kenderaannya di Bogota. Kerajaan bertindak balas dengan menyerbu kediamannya serta makmal-makmal pemprosesan dadah miliknya dan mula membuat tangkapan terhadap pengikut-pengikutnya.

Escobar semakin mengganas dengan menjalinkan kerjasama dengan gerila komunis M19 bagi menawan Istana Kehakiman di Bogota. Dalam serangan itu seramai 100 orang dijadikan tebusan memaksa polis dan tentera menyerbu semula menggunakan kenderaan berperisai. Berpuluh-puluh nyawa termasuk hakim-hakim, dan sebahagian besar anggota M19 terkorban tetapi gerila berkenaan berjaya memusnahkan bukti-bukti dan dokumen berkaitan siasatan terhadap Escobar yang tersimpan di dalamnya.

Selepas insiden berkenaan Amerika Syarikat menyalurkan bantuan dari segi kelengkapan dan perisikan bagi menangkap Escobar. Kerajaan Colombia menegaskan kartel-kartel yang menyeludup dadah ke AS akan diekstradisi dan menjalankan hukuman di penjara AS. Escobar kemudiannya melarikan diri ke Panama bersama rakan-rakan kongsinya dan mengarahkan calon presiden, Luis Carlos Galán Sarmiento yang menyokong ekstradisi dibunuh semasa kempennya.

Selepas pembunuhan Galan, calon pengganti César Augusto Gaviria Trujillo menjadi sasaran seterusnya. Pada tahun 1990, pesawat Avianca 203 yang sepatutnya dinaiki oleh Gaviria diletupkan menghasilkan korban seramai 107 orang. Gaviria terselamat kerana membatalkan perjalanan beliau pada saat akhir. Peristiwa pengeboman itu menimbulkan simpati pada kalangan rakyat seterusnya memberi kemenangan besar kepada Gaviria pada pilihanraya tahun itu. Kemenangan Gaviria membuatkan usaha penangkapan terhadap Escobar ditingkatkan.

Escobar bagaimanapun tidak mengalah dan mengubah modus operandinya dalam menekan kerajaan. Sejurus pulang dari Panama, beliau mengarahkan pengikut-pengikutnya menculik anak-anak orang kenamaan kerajaan Colombia. Antara tuntutannya ialah beliau rela menyerah diri dan berhenti melakukan keganasan dengan syarat penjara yang bakal menghukumnya dibina olehnya sendiri!

Kerajaan Colombia pada mulanya tidak mengendahkan tuntutan itu dan mengarahkan pasukan polis menjalankan usaha menyelamat. Malang tidak berbau apabila wartawan terkenal yang merupakan salah seorang tebusan, Diana Turbay Quintero terbunuh semasa serbuan oleh pihak polis. Liputan luas media tentang kematian Diana yang tertembak secara tidak sengaja oleh pihak polis memberi tekanan hebat kepada Presiden Gaviria lantas akur kepada tuntutan yang dibuat oleh Escobar.

La Catendral merupakan nama penjara yang dihuni oleh Pablo Escobar. Di dalam syarat yang ditetapkan olehnya, pihak polis dan tentera tidak boleh berada di dalam lingkungan 3km dari penjara berkenaan. Pengawal keselamatan pula terdiri daripada pembunuh upahan yang dilantik olehnya sendiri. Escobar menjadikan penjara itu sebagai kubu dan ‘tempat percutian’ untuk diri dan konco-konconya. Di samping perniagaan penyeludupan masih dikawal oleh beliau dari dalam penjara, ‘kubu’ itu dilengkapi dengan pelbagai kemudahan seperti padang bola, mesin perjudian, jakuzi, meja snuker, senjata api dan penyeludupan makanan mewah serta pelacur-pelacur dari luar.

Pembunuhan dua rakan kongsi Escobar, Kiko Moncada and Fernando Galeano telah menamatkan ‘percutian’ beliau di La Catedral. Berita pembunuhan yang tersebar itu membuatkan kerajaan Colombia menarik semula perjanjian dan mengarahkan hampir 600 tentera Colombia disertai oleh delta force dan seal team menyerbu penjara tersebut, walaubagaimanapun beliau berjaya melarikan diri melalui terowong rahsia.

Kerajaan Columbia melancarkan semula operasi besar-besaran bagi mencari Escobar dan kali ini berazam mahu membunuhnya. Escobar bertindak balas dengan mengupah remaja bawah umur di sekitar Meddelin untuk membunuh anggota-anggota polis di sekitar bandar berkenaan dengan menyelinap di belakang mereka.

Peperangan di antara Escobar dengan kerajaan ini sebenarnya melemahkan kedudukan dan fokus beliau. Kartel Cali, pesaing utama Meddelin Cartel secara senyap telah merampas pasaran kokain Escobar di Miami. Dengan meletakkan caj perdamaian yang tinggi bernilai puluhan juta dollar kepada Kartel Cali, ramai pengedar mula berpaling tadah dan memberi maklumat kepada kerajaan tentang kedudukan makmal-makmal pemprosesan dadah milik Escobar termasuk tempat persembunyiannya. Serbuan demi serbuan dilancarkan menyebabkan ramai pengikutnya ditangkap dan terbunuh. Pada satu ketika semasa persembunyiannya, Escobar terpaksa membakar wang sebanyak USD 2 juta hanya untuk menghangatkan anak perempuannya pada waktu malam. Keadaan bertambah teruk buat Escobar apabila munculnya kumpulan vigilante, ‘Los Pepes’ yang dipercayai didanai oleh CIA bagi memburu Escobar. Ramai pengikut-pengikutnya terbunuh dan mayat mereka dicampak di sekitar bandar.

Berikutan serangan bertali arus dari pelbagai sudut, Escobar terpaksa mengarahkan ibu, isteri dan dua orang anaknya melarikan diri ke luar negara bagi menyelamatkan nyawa mereka namun mereka berjaya ditahan oleh pihak berkuasa. Escobar menulis surat kepada Ketua Hakim negara dan mendesak supaya keluarganya dibebaskan namun tidak berhasil. Dengan kedudukan beliau yang semakin lemah, kerajaan menggunakan kesempatan itu menekan Escobar dengan lebih hebat.

Pada 2 Disember 1993 sehari selepas hari lahir Escobar, Hugo Martínez, pegawai polis dari cawangan perisikan berjaya memintas panggilan telefon yang dibuat Escobar terhadap isterinya. Satu serbuan dilancarkan oleh pasukan polis ‘Search Bloc’ yang ditubuhkan khas untuk memburu Escobar disertai oleh Ejen Steve Murphy dari DEA. Serbuan itu berhasil menemui Escobar dan berlaku pertempuran yang meragut nyawanya. Ejen Murphy mendakwa beliau orang yang pertama menembak Escobar. Serbuan itu menamatkan serta-merta usaha pemburuan selama 16 bulan selepas Escobar berjaya melarikan diri dari La Catedral dan menelan kos sebanyak ratusan juta dollar.

Keluarga Escobar kemudiannya dibebaskan pihak berkuasa dan bermastautin di Mozambique dan kemudiannya di Argentina menggunakan nama samaran. Di Meddelin pula, golongan miskin tetap mengabadikan nama Escobar di sekitar bandar berkenaan hasil dari sumbangannya kepada penduduk. Mereka menggelarkannya ‘Robin Hood Paisa


Misi Mencari Tabut Suci Orang Yahudi

Bangsa Yahudi masih belum menyingkap habis sejarah nenek moyang mereka, yakni Bani Israil yang diberkati dengan banyak anugerah suci. Sampai hari ini bangsa Yahudi masih berbelah bahagi dalam bab penting seperti lokasi sebenar Kuil Sulaiman (as) di Perkarangan al-Aqsa (Haram ash-Sharif).

Tongkat baginda Musa (as) juga sedang dicari mereka… dan belum tentu boleh jumpa. Satu lagi artifak yang mereka gigih mencari adalah Peti Tabut, iaitu artifak suci daripada zaman kerasulan Musa (as).

Mungkin ada yang tidak tahu tentang Peti Tabut. Semasa menyendiri di Gunung Sinai selama 40 hari, baginda Musa (as) menerima wahyu penting daripada Yahweh.

Sememangnya, semua wahyu itu penting. Tidak mungkin wahyu diturunkan, jika ia tidak penting. Namun kepentingan wahyu ini sebenarnya mengatasi banyak perkara dalam bidangkuasa keagamaan Bani Israil.

Kerana baginda diperintah untuk membuat Peti Tabut, siap ditunjuk cara dan hiasan pada permukaan lagi. Peti ini juga wajib dibuat dengan kayu shittim (akasia).

Pengurusan peti ini tersangat rumit. Ada hukum-hakamnya, dan tidak boleh dilaksana sesuka hati. Dalam peti ini, tersimpannya legasi utama tiga agama tauhid sekarang. Islam, Kristian dan Judaisme beriman baawa baginda Musa (as) dianugerahkan Sepuluh Hukum (The Ten Commandments).

Hukum-hukum suci ini dipahat pada sebuah batu bersurat, dipanggil Luchol HaBrit yang kemudian disimpan dalam Peti Tabut. Jadi sekarang semua nampak kepentingan peti ini di sisi Bani Israil.

Bendera Agung Kaum Terpilih

Peserta-peserta perαηg zaman dulu sangat terkenal dengan pengusungan sepanduk (banner) atau bendera. Kedua-dua pihak membawa sesuatu sebagai tanda identiti yang perlu dipegang. Bani Israil tidak membawa bendera atau sepanduk.

Kaum ini mengusung Peti Tabut sebagai tanda kebesaran bangsa. Sebenarnya, mereka wajib membawa Peti Tabut seperti diperintah Yahweh yang tidak ‘memberi muka’. Untuk pengetahuan semua, ada hukum jarak yang Bani Israil wajib ikut: Peti Tabut diusung suku Levi (salah satu suku Bani Israil) sahaja.

Dua pengusung ini pula perlu berada 2,000 hasta (800 meter) di hadapan Bani Israil. Ketegasan ini dipatuhi baginda Musa (as) dengan setia.

Malang sekali semangat waja baginda tiada pada umatnya. Bani Israil membuat dua dosa besar, iaitu isu lembu (Samiri) dan enggan berjuang di belakang baginda Musa (as) menentang kaum Uj (atau Raja Uj).

Dua perkara ini mengundang padah terhadap keberkatan kaum, yang kemudian diharamkan daripada menjejak kaki masuk dalam Tanah Suci selama 40 tahun. Ke sana sini mereka mengusung Peti Tabut, dipimpin para rasul sebelum Hoshea ben Nun (Yusya bin Nun) membawa mereka ‘pulang’.

Mereka melintasi Sungai Jordan dimana Yahweh menunjukkan kebesaran Peti Tabut. Sungai ini menjadi kering apabila pengusung Levi datang membawa peti. Bani Israil mengambil 12 buah batu daripada Sungai Jordan untuk mengenang kebesaran ini. Masalahnya, mereka kemudian pergi menyembah batu-batu tersebut.

Hilangnya Artifak Kesucian Ini

Kepatuhan Bani Israil pada hukum-hakam agama Judaisme telah menganugerahkan mereka sebuah kerajaan yang berdaulat. Tidak cukup dengan kerajaan, beberapa rasul siap menjadi raja yang hebat – contohnya Daud (as) dan anakandanya Sulaiman (as). Zaman mereka menandakan kegemilangan tidak terhingga.

Dan Peti Tabut dengan selamat disimpan dalam bandar suci Jerusalem. Walau bagaimanapun, kisah tentang peti ini berakhir semasa kerasulan baginda Sulaiman (as).

Apabila Bani Israil hilang keberkatan, Yahweh menghantar Empayar Babylonia sebagai wakil pemυsηαh. Rαηαpnya Jerusalem memulakan detik pahit dalam sejarah Yahudi. Kerana Peti Tabut hilang, barangkali tertimbυs di sebalik timbυηαn kemυsηαhan.

Kalau ini yang terjadi, boleh kata tidak mengapa – tetapi ada pendapat menyatakan Peti Tabut dibawa keluar daripada Jerusalem sebelum kejatuhannya pada tangan Nebuchadnezzar lagi. Kerana ada satu ayat dalam Kitab Israiliyat yang memberikan mereka keyakinan luar biasa:

Peti Tabut diselamatkan seorang nabi bernama Jeremiah, yang membawanya ke sebuah gua di Gunung Nebo. Dan “di tempat inilah ia akan tersimpan di luar pengetahuan sesiapa sampai Aku mengumpulkan kaum Aku (semula).”


Siaran EPL Percuma: Realistik Atau Bombastik?

Dalam
dunia politik, sudah jadi suatu kebiasaan untuk membentangkan
manifesto-manifesto yang bersifatkan luar batasan akal. Bukan Malaysia sahaja
yang mengalami sindrom terlebih susu dalam teh tarik ini. Malah hampir setiap
negara turut mempunyai ahli-ahli politik yang menyimpan prasangka bahawa undi
lebih penting daripada integriti.

Sebagai
contoh, Donald Trump sendiri bermegah dengan bukti ampuh bahawa benteng
AS-Mexico tidak akan didirikan dengan dana daripada kerajaan Mexico City. George
W. Bush sendiri menipu tentang simpanan WMD di Iraq demi kesejahteraan kempen
dan kemandirian politiknya. Malah Ronald Reagan yang merupakan presiden paling
berpengaruh di Amerika Syarikat pun mempunyai sejarah penipuan juga.

Jadi
tidak peliklah apabila wujudnya segelintir ahli politik yang ingin meneruskan
karier dengan janji luar biasa. Cuma apabila ditanya, siapa saja yang tidak
fikirkan idea siaran EPL percuma? Semua orang mesti suka, disebabkan hiburan
sepanjang tahun. Tetapi dari segi kaca mata realistik, usaha ke arah siaran EPL
percuma memang tidak masuk akal.

Jika
kerajaan memang nekad untuk melaksanakannya, terdapat dua laluan yang boleh
digunakan. Yang pertama senang kata memang memerlukan penantian yang lama.
Proses pembidaan sebegini hanya boleh dibuat pada waktu tertentu sahaja.
Kriteria pembidaan ini sebenarnya berbentukkan pakej, yang mana pembida perlu membeli terus hak siaran buat tiga
musim. Harganya juga begitu dahsyat iaitu £9.2 bilion (RM46 bilion), naik
8% daripada harga sebelumnya (AP, 2019).

Populasi dewasa Malaysia mencecah 22 juta. Dengan
harga ini, setiap seorang rakyat ibaratkan membayar RM77 setiap bulan permainan
yang ditanggung kerajaan secara sepenuhnya selama tiga musim.

Cara kedua pula menampilkan harga yang murah
sedikit, kerana ibaratkan hanya membeli setompok lembu berbanding seekor. Bila
bercakap tentang Liga Perdana Inggeris, bukan semua perlawanan akan disaksikan.
Majoriti akan membuka siaran secara kebiasaannya untuk bersorak untuk
Manchester United, Manchester City, Arsenal, Chelsea, Liverpool dan Tottenham
Hotspurs, sementara perlawanan seperti West Ham United dan Norwich City
misalnya akan mendapat sambutan hambar.

Maka EPL juga menawarkan pakej-pakej kecil (yang sebenarnya
lebih mahal). Sebanyak tujuh pakej ditawarkan dengan jenis-jenisnya seperti
hanya 32 perlawanan pada hari Sabtu, Ahad atau campuran sahaja. SkySports
telahpun memenangi Pakej B-E (£9.3 juta satu siaran) yang mana BT meragut Pakej
A (£9.22 juta satu perlawanan). Hanya yang tinggal untuk ditentukan ialah Pakej
F dan G. Dan dalam perbandingan skala besar, EPL masih lagi mempunyai harga
tambatan yang sangat murah berbanding NFL, NBA dan MLB. NFL sahaja mempunyai
kos keseluruhan menghampiri £25.95 bilion untuk 8 tahun, berbanding EPL yang
hanya £5.14 bilion (3 tahun sahaja).

Cara
kedua ini tentu sekali akan mengundang amarah rakyat kerana jaminan politik
menyentuh siaran EPL percuma. Terletak dibawah Iltizam 5, muka surat 191, untuk
anak muda: kerajaan akan menawarkan siaran percuma melalui RTM semua liga sukan
utama seluruh dunia, termasuk Liga
Perdana Inggeris untuk pasukan diminati ramai. Bermakna UEFA Champions
League, Euro dan Piala Dunia turut terbabit dalam rangkaian yang diusahakan,
sekaligus melonjakkan kos perbelanjaan lagi.

Dengan
erti kata lain, perbelanjaan-perbelanjaan sebegini hanya relevan jika kerajaan
memandatkan ekonomi negara bercukai tinggi. Ataupun sekurang-kurangnya sumber
bahan api boleh menyekutukan Malaysia dengan OPEC atau Rusia. Hakikat bahawa
Malaysia masih lagi kecil dalam industri minyak dan bahan api menunjukkan tahap
kemampuan kerajaan untuk mengharapkannya. Dan menjanjikan bulan dan bintang
sepertimana dilakukan secara abstraknya merupakan naluri politik yang biasa.

Jika
“biasa” itu yang diburui, bermakna tiada perubahan akan terhasil.

RUJUKAN:

English Premier League broadcast rights rise
to $12 billion. (2019, May 21). Retrieved from https://www.usatoday.com/story/sports/soccer/2019/05/21/english-premier-league-broadcast-rights-rise-to-12-billion/39500789/

Premier League TV rights: Five of seven live
packages sold for £4.464bn – BBC Sport. (2018, February 13). Retrieved from https://www.bbc.com/sport/football/43002985


Tahun Yang Disangka Sebagai Hari Kiamat

Norway menyembunyikan satu bahagian sejarah yang sangat kelam. Dalam satu tahun, petani meninggalkan ladang-ladang mereka (Gibbons, 2018). Majlis pengebumian pula dibatalkan secara besar-besaran.

Pengeluaran tembikar terhenti. Perlombongan besi pula dikurangkan secara mendadak. Selalunya perkara sebegini berlaku angkara peperangan; mungkin pihak musuh menimpa bumi ini.

Walau bagaimanapun, Denmark dan Estonia turut melaporkan dapatan yang sama pada tahun tersebut. Industri roti di Ireland dilaporkan hancur (Ball, 2008), kerana tidak dapat mendapatkan bekalan gandum.

Nun jauh dalam Empayar Rom, ramai orang terlalu lapar. Golongan ibu di kota Liguria terpaksa memakan bayi mereka sendiri (Arjava, 2005). Ini menimbulkan satu tanda tanya: musuh apa yang menyerang kuasa besar dan negara-negara kecil pada masa yang sama?  Ini bukan sekadar musuh.

Pembesar Rom menerangkan bahawa Matahari kelihatan lemah dalam warna sedikit biru hingga sinarannya tidak dapat menyebabkan bayang-bayang semasa tengahari. Panasnya pula suam-suam sahaja. Ia merupakan musim salji tanpa ribut, musim bunga tidak indah dan musim panas tanpa haba.

Semua perkara ini berlaku pada tahun 538, bukan daripada satu sumber. Sebaliknya ia dilaporkan Procopius, Michael the Syrian, Hikayat Ulster, Hikayat Inisfallen, Hikayat Cambriae dan banyak lagi daripada Eropah ke Timur Tengah ke China, sampai Peru.

Bermakna ada sesuatu yang dahsyat berlaku pada tahun ini, sampai semua budaya cakap benda yang sama: kiamat telah menjelma.

Memperhalusi Bukti Saintifik

Walaupun banyak masa sudah berlalu, sains takkan sesekali melupakan. Seorang saintis bernama Mike Baillie daripada Universiti Belfast menjalankan kajian pada pokok oak yang hidup sejak abad keenam.

Semua tahu bahawa pokok mempunyai urat yang membantu saintis kira umur pokok. Baillie mendapati pokok oak yang dikajinya menghadapi sesuatu cabaran besar antara tahun 536 hingga 542.

Dalam sebuah kajian yang dijalani pihak lain, teras ais daripada Antarktika dan Greenland mempunyai kandungan sulfat yang agak tinggi. Setelah mengenal pasti, taburan sulfat ini tiba di sana antara tahun 534 hingga 536 (Larsen, et al., 2008).

Dapatan mengenai kandungan sulfat memang selaras dengan kajian Baillie. Ada dua teori yang menjelaskan kejadian ini: 1) letusan gunung berapi yang besar atau 2) hentaman batu angkasa.

Impak Dahsyat Yang Menyebabkan Kesan Sampingan

Kejadian ini dianggap satu bala bencana besar kerana kerajaan tidak dapat menghasilkan makanan. Sektor pertanian global ranap kerana suhu Bumi turun dalam lingkungan 1.5°C hingga 2.5°C, rendah tetapi cukup untuk membinasakan tumbuh-tumbuhan.

Makanan adalah satu-satunya benteng kerajaan untuk mengekalkan kestabilan dalam sistem politik. Tanpa makanan, maka bermulalah episod gelap yang begitu mencabar.

Suasana sejuk dan perut lapar memberi gambaran sangat kelam. Tetapi dugaan populasi ini sebenarnya baru bermula. Kerana dalam masa lima tahun, bumi Mesir mula jatuh sakit angkara wabak yang dipercayai daripada China. Seramai 50 juta orang menjadi mangsa penyakit ini, satu penularan begitu pantas yang dipercayai berpunca (walaupun secara sampingan) daripada kejadian tahun 536.

Secara logik, memang nampak tidak masuk akal. Tetapi kajian susulan sejak kebelakangan ini mendapati ada korelasi antara penularan penyakit dan letusan gunung berapi. Ambil contoh letusan gunung berapi pada tahun 44 S.M., 626, 934, 1258 dan 1783 (selain tahun 536). Semua letusan ini disusuli dengan penularan wabak dalam tempoh 1 hingga 5 tahun.

Walaupun satu kebetulan, ada satu penjelasan saintifik yang sangat relevan. Seorang manusia yang tidak cukup makan lebih mudah dijangkiti penyakit.

RUJUKAN:

Arjava, A. (2005). The Mystery Cloud of 536 CE in the Mediterranean Sources. Dumbarton Oak Papers. 59: 73-94.

Ball, P. (2008). They really were the Dark Ages. Nature.

Gibbons, A. (2018, November 15). Why 536 was ‘the worst year to be alive’. Science Magazine.

Larsen, L.B., et al. (2008). New ice core evidence for volcanic cause of the A.D. 536 dust veil. Geophys. Res. Lett. 35 (4): 04708.


Fenomena Puting Beliung Berapi Maut Jepun 1923

Acap kali kita mendengar fenomena alam seperti tornado yang terjadi di negara-negara seperti Amerika Syarikat, Kanada, Eropah Utara, Australia, Jepun dan lain-lain. Akan tetapi pernahkan anda mendengar fenomena tornado api? Tornado api boleh di kelaskan sebagai fenomena yang agak jarang berlaku melainkan jika ia berkait dengan haba yang panas seperti pembakaran hutan yang berlarutan, ‘firebombing’,letusan gunung berapi atau gempa bumi yang ekstrem.

Tornado berapi atau puting beliung berapi juga ada dirakamkan dalam Al-Quran pada Surah Al Baqarah ayat ke 266.

”Adakah seseorang di antara kamu suka mempunyai sebuah kebun dari pokok tamar (kurma) dan anggur, yang mengalir di bawahnya beberapa sungai, ia juga mempunyai dalam kebun itu segala jenis buah-buahan, sedang ia sudah tua dan mempunyai banyak anak cucu yang masih kecil, lalu kebun itu diserang oleh angin taufan yang membawa api sehingga terbakarlah ia? Demikianlah Allah menjelaskan kepada kamu keterangan-keterangan, supaya kamu berfikir (dan mengambil iktibar)”.  (Surah Al-Baqarah : 266)

Tornado api terhasil ketika udara panas & kering di daratan naik ke atmosfera dan mewujudkan rangkaian tiang udara tinggi yang sangat panas. Udara panas ini akan berkumpul lalu membentuk ribut api yang dipanggil sebagai awan pyrocumulonimbus yang membawa maksud timbunan api dalam Bahasa Latin.

Ketika ini, pusaran api akan terbentuk secara menegak kesan daripada lajur udara yang menarik udara yang lebih panas. Seperti tornado, semakin tinggi dan besar lajur udaranya, semakin kuat dan pantas kuasa destruktifnya.

Suhu tornado api boleh mencecah sehingga 1090 darjah Celsius. Ia akan bergerak pantas membawa bersama-sama partikel-partikel debu dan bara api dan mampu memusnahkan apa sahaja disekelilinginya termasuk mencairkan tiang lampu,kereta dan juga jalan raya bertar.

Bertitik tolak daripada info di atas, inilah situasi yang telah berlaku kira-kira 98 tahun yang lalu di Bandar Tokyo dan Yokohama, Jepun. Tornado api ini terjadi kesan daripada peristiwa Gempa Bumi Terbesar Kanto 1923 pada 1 September  jam 11:58 tengahari apabila ramai di kalangan suri rumah sedang sibuk memasak untuk makan tengahari dengan akses dapur api terbuka yang terbalik dan sumber gas pecah akibat dari gempa bumi tersebut.

Suasana huru hara gempa bumi dan tornado api ini telah digambarkan dalam filem animasi Hayao Miyazaki ‘The Wind Rises’ pada minit 15:40 – 23:00.

Dikenali sebagai ‘Fire swirl Japan 1923’, ia adalah tornado api yang paling ekstrem dalam sejarah dunia. Tornado api ini diklasifikasikan pada tahap 3 dalam kategori ‘fire swirl’.

Berketinggian 650 kaki dan hampir seratus kaki saiz melintang, ‘the dragon twister’ ini  berputar dengan pantas membersih kawasan sekeliling dengan kelajuan 200 kilometer per jam.

Kesan daripada tornado api gergasi tersebut, seramai 38 000 orang m.ati dalam hanya 15 minit. Kehilangan nyawa yang terbanyak ini adalah mereka yang berlindung di Rikugun Honjo Hifukusho (sebelumnya Depot Pakaian Tentera Darat) di Pusat Tokyo dan di anggarkan total kem.atian seramai 142 800 termasuk 40 000 hilang.

Gempa Bumi Terbesar Kanto 1923 ini juga adalah antara yang terkuat dengan Skala Keamatan Mercalli Terubahsuai  XI (Ekstrem) dan juga terjadinya tsunami setinggi 12 meter di Atami,Shizuoka Tokai.

RUJUKAN:

– Smithsonian Channel. (2014, Disember 19). This Pnenomenon Kil.led Thousands in Minutes. [Video].Youtube. https://www.youtube.com/watch?v=4b3cql8QsIY

– Duginski, P. (2020, November 19). The fire that devastated a Sierra town created a pyrocumulus cloud.What does that mean? Dimuat turun daripada https://www.latimes.com/california/story/2020-11-19/what-are-pyrocumulus-clouds-california-wildfire-analysis

– Rose, S. (2014, Mei 11). Firenado: a spectacular mix of fire and a tornado. Dimuat turun daripada https://www.theguardian.com/world/shortcuts/2014/may/11/firenado-fire-tornado-firenadoes

– Silmi Nurul Utami. (2021, April 4). Apa itu tornado api? Serafica Gischa (Ed). Dimuat turun daripada https://www.kompas.com/skola/read/2021/04/04/170000469/apa-itu-tornado-api-

– Hammer, J. (2011, Mei). The Great Japan Earthquake of 1923. Dimuat turun daripada https://www.smithsonianmag.com/history/the-great-japan-earthquake-of-1923-1764539/

– https://rarehistoricalphotos.com/the-great-kanto-earthquake-1923/

Artikel dikirimkan oleh Farah Ho untuk The Patriots.


Benarkah Parameswara Seorang Refugee Seperti Rohingya?

Pertama, istilah refugee dari sudut sejarah itu sendiri datang daripada Bahasa Perancis Kuno, iaitu refuge yang bermaksud “tempat menyorok.” Dalam sejarah, terdapat beberapa buah undang-undang yang menepati seakan-akan undang-undang refugee moden, tetapi tidaklah setepat konvention 1951.

Antara undang-undang tersebut adalah apabila Aethelberht daripada England yang meletakkan gereja sebagai tempat untuk mendapatkan perlindungan bagi mereka-mereka yang tertindas pada abad ke-7 Masihi. Namun, ia masih belum cukup untuk menepati istilah refugee moden sebab sempadan geografi moden masih belum wujud. Kerana ketika itu, orang tidak perlukan pasport untuk masuk ke mana-mana wilayah sehinggalah sekurang-kurangnya pada lewat abad ke-18.

Ya, aku akui terdapat beberapa buah screenshot dari buku sejarah oleh Haikal yang menyebut Parameswara sebagai refugee. Namun, buku-buku tersebut tidaklah membahaskan lebih dalam kenapa dan mengapa dipanggil sebagai refugee. Apatah lagi dalam isu rohingya ini yang status refugee mereka boleh disematkan pada Konvensyen 1951 kerana pada zaman sebelum itu, belum ada bukti bertulis dan dokumentasi yang menjelaskan definisi sebenar dengan JELAS tentang seorang “refugee.” Tak sangka Haikal yang jenis mengutuk Melayu di twitter mengulangi perangai segelintir Melayu yang suka “bertaklid buta” pada satu ayat yang tak dibahaskan dengan mendalam isi maksudnya.

Definisi terakhir refugee ialah pada tahun 2011 di mana dinyatakan adalah seperti berikut oleh UNHCR: “…who are outside their country of nationality or habitual residence and unable to return there owing to serious and indiscriminate threats to life, physical integrity or freedom resulting from generalized violence or events seriously disturbing public order.”

Suka saya petik “who are outside nationality dan country” yang disebut dalam konteks konvensyen tersebut sebab perbahasan kita kali ini adalah dalam membahaskan tentang maksud nationality dan country pada zaman moden dan medieval untuk kita noktahkan sama ada Parameswara adalah seorang refugee atau tidak.

Pertama, saudara Haikal dapat membuktikankah sama ada ketika itu sudah wujud sempadan geografi moden yang membentuk sebuah “country” di Kepulauan Melayu serta kalau benar sudah wujud, boleh berikan kepada saya keluasan country Parameswara yang dilanggar oleh Majapahit? Apakah ketika itu sudah wujud semangat kebangsaan (nationality) yang wujud seperti lewat zaman koloni yang membentuk istilah negara moden seperti hari ini?

Kedua, kalau kita tidak dapat membuktikan sempadan geografi ketika itu, adalah sukar untuk mengatakan seseorang itu “outside of his country” kerana macam yang saya perkatakan, mereka tidak melihat dunia seperti mana kita melihat dunia hari ini. Ketika itu tidak wujud sebarang kad identiti atau PASPORT yang mengatakan anda ialah rakyat Palembang atau Singapura Tua (tempat yang dibahaskan sebagai asal usul Palembang).

PASPORT ini sangatlah penting dalam meletakkan identiti kebangsaan anda. Kalau ikut sejarah, sesuatu yang bentuknya seakan-akan pasport, atau permulaan kepada pasport moden adalah dimulakan oleh King Henry V of England yang menuntut rakyatnya mempunyai dokumen untuk membuktikan rakyat mereka sebagai rakyat England apabila berada di tanah asing. Boleh rujuk pada 1414 Act of Parliament England ketika itu. Ia hanya kemudian pada 1548 barulah diwajibkan untuk setiap rakyat England mempunyai dokumen rasmi ketika mengembara ke tanah asing.

Hanya pada Perang Dunia Pertama barulah kita dapat melihat bagaimana papsort diperlukan untuk memasuki sempadan kerana ketika itu, British cuba untuk mengawal populasi imigrant yang cuba masuk ke dalam negaranya. Hanya pada 1920 di mana PBB membuat persidangan membincangkan tentang pasport sebelum hanya pada 1980 setiap pasport setiap negara diseragamkan.

Oh bercakap tentang sempadan, ia sangatlah penting dalam hal ini. Apakah ketika itu Parameswara sudah mengenali istilah sempadan seperti mana yang kita kena kenali hari ini? Apakah apabila Parameswara menjejakkan kaki ke Tanah Melayu ketika itu, dia sudah memasuki negara baru di mana dia diminta untuk mempersembahkan pasportnya, menghadapi pemeriksaan sempadan oleh kastam dan tentera yang bertugas? Apakah ketika itu di Melaka sudah ada kerajaan sah atau negara yang sah seperti mana Rohingya lari dari Myammar lalu ke Malaysia yang merupakan negara bebas dengan undang-undang, sempadan geografi moden serta sama ada terikat pada perjanjian dengan UNHCR?

Atau apakah ketika itu Parameswara melihat Kepulauan Melayu ini bukanlah sebagai negara yang berasingan seperti kita hari ini kerana Malaysia, Tanah Melayu dan Indonesia tidak akan wujud tanpa Anglo-Dutch Treaty of 1824 di mana dua penjajah ini dengan tidak tahu malunya membahagikan sebuah wilayah yang dianggap satu ini kepada dua tempat yang berasingan, memisahkan adik-beradik, memisahkan keluarga, memisahkan tanah dan sebagainya. Kalau ya, bagaimana tiba-tiba Parameswara boleh mendirikan sebuah kerajaan secara tiba-tiba?

Sebelum wujud perjanjian ini, wilayah di Nusantara ini dianggap sebuah wilayah yang satu. Kebudayaan, bahasa, genetik, semuanya adalah sebuah keserumpunan. Jadi, Parameswara ketika itu tidaklah lari ke negara lain untuk menepati definisi refugee dalan Konvensyen 1951 kerana ketika itu, wilayah Nusantara ini adalah satu. Buktikan pada 1400 atau tarikh lebih awal 1262, orang di Kepulauan Melayu menganggap bahawa Semenanjung Tanah Melayu, Sumatera, Pulau Jawa sebagai sebuah negara yang berasingan.

Dalam sejarah raja-raja Melayu, bukan Parameswara seorang sahaja yang “lari” akibat kalah perang, tewas dalam perebutan takhta politik dan sebagainya. Balaputradewa, seorang Maharaja Melayu Srivijaya yang tersingkir ke Sumatera dari Pulau Jawa selepas kalah dalam permainan politik takhta Sailendra. Ohh dia bukan refugee kerana kalian melihat Sumatera dan Pulau Jawa ialah sebuah wilayah Indonesia bukan? Samalah juga macam kalian melihat Sultan Mahmud lari ke Johor selepas Melaka ditakluk oleh Portugis dan membina Kesultanan Johior di sana? Oh Sultan Mahmud bukan refugee ya pada pandangan anda sebab ikut sempadan geografi moden, Melaka dan Johor dalam satu negara iaitu Malaysia?

Ini sangat penting sebab istilah refugee yang dilekatkan pada pelarian Rohingya adalah berdasarkan konvensyen 1951, di mana istilah nationality dan country di dalamnya adalah berdasarkan definisi moden.

Justeru, saya nak tegaskan di sini bahawa Parameswara tidaklah melarikan diri dari negaranya, untuk menepati definisi paling asas seorang refugee itu sendiri, tetapi Parameswara adalah sekadar bergerak dalam wilayah kekuasaan dan wilayah tempat tinggalnya. Ia seperti hari ini apabila Kedah ditakluk oleh Siam, lalu kau membawa diri ke Perak. Atau mungkin ketika Lahad Datu dilanggar Sulu, kau ke kawasan yang berhampiran dengan Lahad Datu untuk menjamin keselamatan kau.

Lagipun kebiasaan dalam sejarah, bukan dalam sejarah Melayu sahaja, seorang raja itu tidaklah menabalkan dirinya sahaja. Ia adalah peranan pembesar dan rakyat sendiri menabalkan mereka. Demang Lebar Daun yang menabalkan Sang Sapurba sebagai raja berdasarkan perjanjian antara mereka masih diingati sehingga ke hari ini. Demang Lebar Daun dianggap mewakili suara ribuan rakyat berjanji dengan Sang Sapurba sebelum Sang Sapurba menjadi raja. Sang raja haruslah berlaku adil manakala rakyat haruslah setia selagi raja adalah seorang yang adil.

Gambaran paling dekat boleh kita lihat ialah bagaimana House Of Stark dalam Game Of Thrones ditabalkan sebagai raja. Robb Stark mahupun Jon Snow ditabalkan oleh para bangsawan untuk menjadi raja. Para bangsawan sendiri melutut dihadapan Stark, sambil menjulang pedang dan memanggil Stark sebagai raja. Sengaja saya berikan contoh dari tv series sebab saya lihat saudara Haikal peminat tv series tersebut, jadi contoh paling dekat ialah berdasarkan TV Series tersebut. Contoh dari sejarah sudah saya paparkan di atas, contoh dari TV Series untuk ia lebih dekat dengan jiwa saudara Haikal.

Kenapa saya bangkitkan tentang ini? Kerana sudah tentu apabila Parameswara menjadi raja di Melaka yang terbukti terdapat bukti arkeologi bahawa terdapat penempatan disana sebelum Melaka lagi, apabila dia ditabalkan oleh para bangsawan dan rakyat sebagai raja Melayu di sana, makanya Parameswara mempunyai claim sendiri ke atas Melaka seperti keturunan raja, daulat empayarnya yang pernah sampai ke sana yang dianggap kukuh oleh rakyat dan orang Melaka sendiri. Kalau tak rakyat dan pembesar setempat dia tak akan akur dari segi politik.

Beritahu saya, adakah pelarian Rohingya menerima keistimewaan seperti di atas?

Kata putus daripada saya. saya tidak merasakan Rohingya dan juga Parameswara ialah satu perbandingan yang tepat seperti mana yang diperkatakan oleh saudara kerana situasinya sendiri sudah berbeza seperti mana yang saya bahaskan di atas. Mereka dari zaman yang berbeza yang memandang dunia dari sudut yang berbeza daripada kita hari ini.

Dan ya, maaf bro kalau topik ini sangatlah mendalam. Ia tidak terhad pada sekadar “google” sahaja.